Isteri bekas menteri lepaskan kemarahan pada PM lepas suami tarik sokongan

Seorang isteri bekas menteri yang baru-baru ini menarik kembali sokongan kepada Perikatan Nasional (PN) melepaskan kemarahannya kepada kerajaan dengan kata-kata tidak berpuas hati bermula dengan pengisytiharan darurat hingga kepada langkah politik terbaru suaminya.Beberapa salinan perbualan yang dimuat naik di laman Twitter mula tersebar menunjukkan Haflin Nazri Aziz, isteri Ahli Parlimen Padang Rengas Nazri Aziz, dilihat sangat marah kepada Perdana Menteri Muhyiddin Yassin.Antaranya Haflin berkata tidak akan menerima vaksin Covid-19.“Saya tidak mahu diberi vaksin … sehingga terbukti,” katanya.Ketika dihubungi MalaysiaNow, Haflin mengesahkan mesej tersebar itu memang miliknya.“Saya berhak mengatakan semua ini. Ia tidak bertentangan dengan undang-undang. Kita semua mempunyai kebebasan bersuara,” katanya dan menambah dia yakin suaminya bersetuju dengan pandangannya itu.Dalam satu perbualan mesej yang dipaparkan di Instagram dan diterbitkan semula pengguna Twitter Politico, Haflin turut mengimbas kembali sewaktu bekerja dengan kementerian pendidikan ketika Muhyiddin menjadi menteri.“Saya tidak mahu diberi vaksin … sehingga terbukti,” katanya.Katanya, Muhyiddin “membuli pengusaha wanita seperti saya”, sebelum menambahkan hashtag “#Karmaisbitch”.Haflin turut menepis dakwaan suaminya, Nazri marah apabila kerajaan PN menolak permintaannya untuk dilantik sebagai wakil tetap di Geneva.“Benarkah? Itu sahaja yang anda ada? Anda ingat jawatan sebagai duta ini berkuasa sangat ke?” soal Haflin, sambil menambah Muhyiddin yang sebenarnya membuat tawaran seperti itu kepada Nazri sebagai pertukaran sokongannya untuk membentuk kerajaan.Oktober tahun lalu, MalaysiaNow melaporkan terdapat percubaan daripada beberapa ahli politik termasuk bekas menteri, melobi untuk dilantik sebagai duta di ibu kota negara Barat, termasuk di AS dan Switzerland.Bagaimanapun difahamkan, Muhyiddin menolak untuk memberikan jawatan itu, dan pelantikan hanya daripada kalangan pegawai kerajaan yang tahu berkenaan tugas sebagai duta.Mesej yang mempamerkan ketidakpuasan hati Haflin terhadap kerajaan PN disambut dengan kata-kata sinis, malah ada yang mengatakan suaminya tiada beza dengan ahli politik lain yang mempunyai rekod prestasi buruk.Haflin berulang kali menyebut blok PN sebagai “kerajaan pintu belakang” dan mengatakan darurat Covid-19 yang diisytiharkan menunjukkan Muhyiddin sebagai pengecut.Apabila diberitahu suaminya juga menyokong pembentukan kerajaan PN, Haflin mendakwa Nazri adalah “orang yang terakhir menandatangani SD (akuan berkanun)”.Haflin kemudian mendakwa Nazri ditawarkan untuk menjadi pengerusi Perbadanan Usahawan Nasional Bhd (PUNB) dan juga sebagai menteri undang-undang.“… Tapi dia menolak … kerana kerajaan ini tidak sah,” tambahnya.Haflin turut mempersoalkan mengapa orang ramai masih dibenarkan melakukan aktiviti seperti biasa walaupun minggu ini darurat diisytiharkan.“Darurat diisytiharkan tetapi semuanya berjalan seperti biasa. Jadi apa perlunya darurat diisytiharkan?” soalnya.Haflin juga mendakwa pengisytiharan serentak Perintah Kawalan Pergerakan (PKP) dan darurat adalah disebabkan ketakutan apabila suaminya mahu mengumumkan keluar dari blok PN, sebagai respons kepada laporan media tentang pengumuman Nazri pada Selasa.Nazri yang juga bekas menteri pelancongan, adalah ahli Parlimen kedua yang menyatakan tidak lagi menyokong Muhyiddin, di sebalik usaha sekumpulan yang bersama dengan bekas presiden Umno, Najib Razak yang ingin membawa parti itu keluar daripada kerajaan PN.


Bekas setiausaha politik Wan Azizah pula dilantik ketuai syarikat Kementerian Kewangan

Bekas setiausaha politik kepada isteri Anwar Ibrahim dilantik sebagai pengerusi Cyberview Sdn Bhd, syarikat milik Kementerian Kewangan yang juga diketuai oleh perdana menteri, dalam satu lagi lantikan politik.
Romli Ishak sebelum ini berkhidmat sebagai setiausaha politik kepada Dr Wan Azizah Wan Ismail ketika menjadi timbalan perdana menteri sewaktu pentadbiran Pakatan Harapan (PH) di bawah Dr Mahathir Mohamad.
Beliau kemudiannya menjadi setiausaha politik kepada menteri besar Negeri Sembilan selepas kerajaan PH tumbang.
Cyberview ditugaskan untuk membangunkan Cyberjaya, bandar yang diwujudkan sebagai sebahagian daripada inisiatif Mahathir untuk menarik syarikat teknologi pada akhir 1990-an.
Pelantikan Romli, yang merupakan sebahagian daripada Majlis Pimpinan Pusat PKR, diumumkan pada hari yang sama Anwar melantik bapa kepada salah seorang setiausaha politiknya untuk mengetuai MyHSR Corporation Sdn Bhd, sebuah lagi syarikat milik Kementerian Kewangan.
Bekas ahli Parlimen PKR, Fauzi Abdul Rahman, adalah bapa kepada Farhan Fauzi – setiausaha politik Anwar di Pejabat Perdana Menteri.
"Dengan lebih tujuh tahun pengalaman dalam tadbir urus korporat dan 15 tahun sebagai usahawan teknologi, semangat Dato' Romli untuk keusahawanan dan pembangunan bakat telah menjadikannya mentor dan penasihat yang dicari-cari dalam industri teknologi dan inovasi," menurut Cyberview dalam satu kenyataan sewaktu mengalu-alukan pelantikan Romli semalam.


80% imuniti kelompok bukan lagi tumpuan KKM, kata Khairy

Kementerian kesihatan (KKM) tidak lagi menggunakan formula konvensional yang menilai imuniti kelompok berdasarkan capaian sekurang-kurangnya vaksinasi 80% penduduk dewasa dalam usaha membendung Covid-19.Menteri Kesihatan Khairy Jamaluddin berkata pakar kesihatan dunia kini berhenti menggunakan formula itu dan fokus memvaksinasi sebanyak mungkin populasi penduduk kerana penularan varian Delta menyebabkan sasaran imuniti kelompok perlu melebihi tahap yang disasarkan sebelum ini iaitu 80%.“Saya sebagai menteri KKM, saya tidak lagi guna terma herd immunity. Pada waktu kita mulakan program vaksinasi, kita guna formula konvesional untuk kira herd immunity yang didapati bahawa 80% (penduduk dewasa) vaksinasi baru capai herd immunity.“Tapi pada masa itu sebelum penularan varian Delta. Delta pada dasarnya membawa kesukaran kepada pengiraan imuniti kelompok dan ia adalah sukar untuk menyatakan bila kita dapat (capai) herd immunity, sebab itu kita jangan lagi melihat dengan herd immunity, kita kena lihat liputan itu (vaksinasi) seluas mungkin,” katanya ketika menggulung perbahasan titah diraja pada persidangan Dewan Rakyat hari ini.Beliau memberi penjelasan itu apabila Ahmad Maslan (BN-Pontian) yang bangun dan mempersoalkan mengapa kes jangkitan dan kematian akibat Covid-19 di Malaysia masih tinggi sedangkan kadar vaksinasi penduduk dewasa melebihi 80%.Pada Selasa, negara mencapai 80% populasi dewasa lengkap divaksin, lebih awal daripada sasaran melalui Program Imunisasi Covid-19 Kebangsaan (PICK) yang dilaksanakan sejak 24 Feb, dalam usaha membendung penularan Covid-19 di seluruh negara.


Sidang Dewan Rakyat terhenti seketika kerana amaran kebakaran

Sidang Dewan Rakyat ditempohkan sementara selepas penggera kebakaran berbunyi.Kejadian berlaku pada 10.15 pagi ketika Timbalan Menteri Sains, Teknologi dan Inovasi Ahmad Amzad Hashim menjawab soalan pada sesi soal jawab lisan di sini pagi ini.Ekoran itu kesemua yang berada di bangunan Parlimen termasuk ahli Parlimen dan pegawai diarahkan keluar Dewan dan berkumpul di tempat berkumpul sewaktu kecemasan di bangunan Parlimen.Sementara itu, ketika menyambung semula persidangan, Yang Dipertua Dewan Rakyat Azhar Azizan Harun berkata terdapat sedikit masalah teknikal dan perkara itu sedang disiasat.


Ukraine alami kerugian lebih AS$700 bilion akibat perang

Perang Rusia ke atas Ukraine telah menyebabkan ekonomi Ukraine mengalami kerugian lebih AS$700 bilion, kata Perdana Menteri Denys Shmyhal pada Selasa.
Shmyhal berkata antara keutamaan kerajaan tahun ini adalah untuk "pemulihan Ukraine."
“Bersama Bank Dunia, pihak berkuasa Ukraine merancang untuk meneliti keperluan Ukraine melakukan pemulihan secepat mungkin," kata beliau pada mesyuarat Kabinet di Kyiv, lapor Agensi Anadolu.
Beliau berkata pada awal Jun tahun lepas, nilai kerugian yang dicetuskan oleh konflik itu dianggarkan AS$350 bilion.
"Berdasarkan serangan ke atas infrastruktur kami setakat hari ini, jumlahnya kini melebihi AS$700 bilion," katanya.


Permohonan 6 parti sertai BN diperhalusi, kata Zambry

Permohonan enam buah parti untuk menjadi komponen Barisan Nasional (BN) sedang diperhalusi oleh pihak urusetia gabungan itu.
Setiausaha Agung BN Zambry Abdul Kadir, berkata, perkara itu adalah agenda yang dibincangkan dalam mesyuarat Dewan Tertinggi BN malam tadi.
"Dewan Tertinggi merakamkan penghargaan dan terima kasih kepada parti-parti tersebut atas minat dan kesediaan mereka untuk bersama-sama dengan BN," katanya kepada pemberita selepas mesyuarat Dewan Tertinggi BN di Menara Dato' Onn, Pusat Dagangan Dunia, di Kuala Lumpur.
Mesyuarat tersebut dipengerusikan Pengerusi BN Ahmad Zahid Hamidi dan turut dihadiri Timbalan Pengerusi BN Mohamad Hasan, Naib Pengerusi Wee Ka Siong, S Vigneswaran dan Arthur Joseph Kurup.
Turut hadir wakil MIC, M Saravanan, wakil Umno, Perdana Menteri Ismail Sabri Yaakob dan Mahdzir Khalid serta wakil MCA, senator Mah Hang Soon.
Sementara itu, Zambry berkata Dewan Tertinggi BN juga bersetuju mewujudkan Puteri BN bagi menyelaras pergerakan wanita muda di semua parti komponen, dengan Ketua Puteri Umno, Zahida Zarik Khan dilantik sebagai ketua Puteri BN.
Selain itu, beliau berkata Dewan Tertinggi turut memutuskan pelantikan Hishammuddin Hussein sebagai bendahari agung BN disambung bagi tempoh dua tahun lagi.
Hishammuddin, yang juga ahli Parlimen Sembrong, dilantik sebagai bendahari agung BN pada 23 Oktober 2020 menggantikan Tengku Adnan Tengku Mansor.


Bersatu sedia bincang dengan parti lain pastikan tiada pertembungan lawan BN

Parti Pribumi Bersatu Malaysia (Bersatu) bersedia untuk menjalinkan kerjasama dengan mana-mana parti politik bagi memastikan Barisan Nasional (BN) berdepan saingan satu lawan satu pada Pilihan Raya Umum ke-15 (PRU15) akan datang.Tanpa menamakan mana-mana parti, Presiden Bersatu Muhyiddin Yassin berkata ketika ini parti itu masih di peringkat awal rundingan bagi menawarkan formula “menang-menang” antara mereka supaya dapat mencapai agenda berkenaan.Muhyiddin yang juga Pengerusi Perikatan Nasional (PN) berkata persefahaman antara parti politik itu penting bagi mengelak perpecahan undi seperti yang berlaku pada Pilihan Raya Negeri (PRN) Melaka dan Johor sebelum ini.“…dalam pertemuan awal (antara parti) sudah ada petanda yang agak memberangsangkan, mereka ada persediaan untuk berbincang cuma kita belum selesai lagi cara macam mana hendak bentuk satu persefahaman untuk mengelakkan pertembungan.“Kalau matlamat kita yang penting untuk negara, maka pimpinan parti lain seharusnya boleh berfikiran sama dan mereka sudah menunjukkan reaksi yang agak positif tapi belum lagi kita perhalusi untuk macam mana cara jalinan kerjasama itu hendak dilaksanakan,” katanya kepada pemberita selepas Majlis Iftar Bersatu malam tadi.Jumaat lepas, Setiausaha Agung Pakatan Harapan (PH) Saifuddin Nasution Ismail berkata gabungan itu bersedia untuk berunding dan berbincang dengan mana-mana parti politik untuk bekerjasama dalam menghadapi PRU ke-15.Beliau berkata demikian ketika diminta mengulas mengenai kenyataan Timbalan Presiden Parti Amanah Negara (Amanah) Salahuddin Ayub yang menggesa kepimpinan PH untuk tidak terus menutup ruang perbincangan bersama semua parti politik blok pembangkang menjelang PRU15.Bagaimanapun, Setiausaha Agung DAP Anthony Loke berkata isu kerjasama antara PH dengan PN tidak sepatutnya timbul memandangkan PN masih sebahagian daripada blok kerajaan.


Bersatu lantik ahli Parlimen Segamat Edmund Santhara ketuai sayap bukan Bumiputera

Bersatu melantik Ahli Parlimen Segamat Edmund Santhara sebagai ketua pertama bagi sayap bukan Bumiputera parti tersebut.Setiausaha Agung Bersatu Hamzah Zainudin berkata keputusan tersebut diambil secara sebulat suara oleh Majlis Pimpinan Tertinggi yang dipengerusikan Muhyiddin Yassin semalam.“Majlis Pimpinan Tertinggi Bersatu mengucapkan tahniah atas pelantikan tersebut dan percaya bahawa pelantikan Santhara mampu menarik lebih banyak penyertaan ahli-ahli bersekutu dan seterusnya meningkatkan sokongan rakyat daripada semua lapisan masyarakat kepada Bersatu,” katanya.Beliau turut berkata persidangan agung tahunan parti itu akan diadakan pada 18 dan 19 Disember.“Persidangan-persidangan tersebut akan dilakukan secara fizikal, maya atau ‘hybrid’ bergantung kepada kelulusan serta SOP yang ditetapkan oleh pihak berkuasa yang berkenaan,” katanya.Penubuhan sayap baru ahli bersekutu parti itu dilihat sebagai sebuah langkah untuk menyatukan keanggotaan dalam Parlimen dalam kalangan ahli Parlimen bukan Bumiputera yang keluar dari PKR ketika krisis politik 2020.


Pakar perubatan selar kehadiran pelobi syarikat tembakau menjelang pembentangan RUU kawalan rokok

Seorang pakar perubatan mengecam kehadiran pegawai beberapa syarikat tembakau di Parlimen hari ini pada hari yang sama Kementerian Kesihatan membentangkan rang undang-undang bagi membanteras tabiat merokok dari usia muda.
Dr Helmy Haja Haja Mydin turut mengingatkan ahli-ahli Parlimen supaya tidak terpesong daripada usaha untuk memastikan sifar tabiat merokok bagi generasi masa depan Malaysia.
“Jika anda seorang ahli politik yang berjuang supaya wujud ketelusan dalam dana politik, maka jika ada maruah isytiharkan sebarang konflik kepentingan dengan industri tembakau.
“Tiada pilih kasih," katanya dalam sebuah hantaran bebenang Twitter.
Menteri Kesihatan Khairy Jamaluddin membentangkan Rang Undang-Undang Kawalan Tembakau dan Merokok yang dikenali sebagai undang-undang generasi penamat rokok (GEG) di Dewan Rakyat hari ini.
Jika diluluskan, ia bakal melarang tabiat merokok dan pemilikan produk tembakau dan vape bagi mereka yang lahir selepas 2007.
Sebelum ini, Khairy berkata pelaksanaan GEG dalam RUU itu adalah untuk melindungi mereka yang dilahirkan selepas 2005 dari terlibat dengan tabiat merokok dan ketagihan, selain bagi mengurangkan kadar perokok di Malaysia kepada kurang daripada 5% pada 2040.
Tahun akhir kelahiran itu kemudiannya dipinda kepada 2007.


Kerja penyenggaraan loji rawatan air Selangor dijangka siap lebih awal

Menteri Besar Selangor Amiruddin Shari berkata kerja pembaikan dan penyenggaraan dijangka siap lebih awal daripada jadual asal selepas 76.4% kerja selesai dijalankan pada pukul 3 petang tadi.“Saya dimaklumkan oleh Air Selangor bahawa kerja-kerja pembaikan dan penyelenggaraan aset air telah berjalan lancar dan lebih awal dari jadual asal,” kata Amiruddin dalam sebuah hantaran Facebook hari ini.“Setakat jam 3 petang tadi telah mencapai tahap 76.4%, lebih awal dari jadual asal iaitu 65%. Alhamdulillah.”Sebelum ini, kerja Air Selangor mengumumkan kerja penambahbaikan dan penyenggaraan aset kritikal di Loji Rawatan Air Sungai Selangor Fasa 1 (LRA SSP1) dimulakan pada 9 pagi tadi dan dijangka siap 11 malam ini.Mengikut jadual terdahulu, bekalan air akan mula disalurkan secara berperingkat kepada pengguna bermula 5 petang pada 14 Oktober setelah sistem bekalan air distabilkan.Amiruddin turut berkongsi laman sesawang www.hentitugas.airselangor.com untuk orang ramai mengikuti jadual baru pemulihan bekalan air di Selangor.Katanya, kerja pembaikan dan penyelenggaraan dijangka siap pada malam ini secara berperingkat selepas itu mengikut jadual baru.


2 maut, 51 hilang akibat tanah runtuh di Genting Highlands

Dua mangsa maut dan lebih 50 lagi hilang selepas tanah runtuh melanda tapak perkhemahan di Genting Highlands awal hari ini, kata pihak berkuasa ketika operasi diteruskan bagi mencari mangsa yang terselamat.
Tanah runtuh itu berlaku kira-kira jam 3.00 pagi di tepi jalan berhampiran rumah ladang yang menyediakan kemudahan perkhemahan, kata jabatan bomba dalam satu kenyataan.
Seramai 79 orang terperangkap di mana 23 daripada mereka telah ditemui selamat, kata jabatan itu.
Sementara itu, ia mengesahkan dua mangsa maut sementara tiga lagi cedera dan 51 lagi masih hilang.
Tanah runtuh itu berlaku dari anggaran ketinggian 30m (100 kaki) di atas tapak perkhemahan, meliputi kawasan seluas kira-kira satu ekar (0.4 hektar), kata Pengarah Jabatan Bomba Norazam Khamis.
Bencana itu berlaku di kawasan bukit di daerah Batang Kali di luar Genting Highlands yang terletak di utara ibu negara.
Selangor adalah negeri terkaya Malaysia dan pernah mengalami tanah runtuh sebelum ini, negeri itu juga sering dikaitkan dengan pembersihan hutan dan tanah.
Ketika ini, Malaysia mengalami musim hujan, bagaimanapun tiada hujan lebat atau gempa bumi direkodkan semalam.
Setahun lalu, kira-kira 21,000 orang kehilangan tempat tinggal akibat banjir di seluruh negara.


7 negeri terjejas banjir, lebih 3,000 mangsa dipindahkan ke PPS

Tujuh negeri iaitu Kedah, Perak, Selangor, Melaka, Johor, Kelantan dan Sabah masih terjejas akibat bencana banjir sehingga 12 tengah hari tadi melibatkan 16 daerah, menurut Agensi Pengurusan Bencana Negara (Nadma).
Dalam kenyataan hari ini, agensi itu memaklumkan 3,014 mangsa daripada 932 ketua isi rumah (KIR) ditempatkan di 29 pusat pemindahan sementara (PPS) termasuk PPS Sekolah Agama Rakyat, Padang Serai, Manjung, Perak yang dibuka hari ini dengan menempatkan 29 mangsa daripada tujuh keluarga.
"Dua PPS iaitu PPS Masjid Al-Ihsan Kg Changkat Setoi, Kubang Pasu, Kedah dan PPS Sk Gual Sitok Daerah Pasir Mas, Kelantan yang dibuka pada 13 November telah ditutup hari ini," menurut kenyataan itu.
Kenyataan itu menyebut Jabatan Pengairan dan Saliran (JPS) memaklumkan enam sungai mencatatkan bacaan aras air di paras bahaya dan menunjukkan peningkatan setakat pukul 4 petang tadi iaitu Sungai Marudi, Miri, Sarawak; Sungai Selangor di Rantau Panjang, Kuala Selangor; Sungai Rantau Panjang, Pasir Mas, Kelantan; Sungai Padang Terap di Kg Kunu, Padang Terap, Kedah; Sungai Junjung di Simpang Empat, Seberang Perai Selatan, Pulau Pinang dan Sungai Melaka di Batu Hampar, Melaka Tengah.
Menurut kenyataan itu Jabatan Meteorologi Malaysia (MetMalaysia) mengeluarkan ramalan cuaca signifikan dengan penumpuan angin di barat dan tengah Sarawak yang dijangka berlaku dalam tempoh esok hingga 18 November yang menyebabkan peningkatan kelembapan di kawasan berkenaan.
"Keadaan ini berpotensi menghasilkan kejadian ribut petir berserta hujan lebat dan angin kencang terutamanya pada sebelah petang hingga malam," menurut kenyataan itu.
Jabatan Kerja Raya (JKR) pula melaporkan terdapat lima lokasi terkesan banjir, dua lokasi jambatan runtuh, lima lokasi cerun runtuh dan satu lokasi jalan runtuh telah berlaku di sepanjang lima jalan persekutuan dan lapan lokasi jalan negeri sehingga 10 pagi tadi.
Menurutnya semua 13 kejadian bencana itu melibatkan empat lokasi di Kedah, lima di Kelantan, dua (Negeri Sembilan) dan masing-masing satu di Perak serta Terengganu.
Orang awam diminta merujuk maklumat terkini daripada sumber yang sahih melalui laman web publicinfobanjir.water.gov.my, Facebook PubliclnfoBanjir dan twitter @JPS InfoBanjir.


Bekas staf Anwar failkan saman, butirkan insiden ‘mengejutkan’ di Bukit Segambut

Bekas kakitangan Anwar Ibrahim berusia 28 tahun, yang dua tahun lalu menuduh presiden PKR itu menyerangnya secara seksual memfailkan saman mengandungi butiran yang mengejutkan mengenai insiden yang didakwa berlaku 10 hari sebelum ahli politik itu memenangi Pilihan Raya Kecil Port Dickson pada 13 Oktober 2018.Muhammed Yusoff Rawther berkata dia mengalami trauma serius secara fizikal, psikologi dan sosial akibat insiden itu.“Selanjutnya, disebabkan status defendan (Anwar) pada setiap masa material, khususnya sebagai ‘the prime minister in waiting’ dan juga imej defendan sebagai ‘ikon reformasi’, plaintif tidak mendapat sokongan yang sepatutnya diterima oleh mangsa serangan seksual oleh individu terkemuka,” kata sebuah pernyataan yang difailkan peguam Yusoff di Mahkamah Tinggi Kuala Lumpur semalam.“Sebaliknya, plaintif digambarkan sebagai seorang yang jahat yang kononnya adalah sebahagian daripada komplot untuk menjatuhkan dan/atau merosakkan kerjaya politik defendan..”Yusoff ketika ini sedang menuntut deklarasi mahkamah mengatakan pemimpin utama PKR itu melakukan serangan seksual, selain gantirugi am, setimpal dan “aggravated damages” yang turut memasukkan kos sesi-sesi terapi yang dihadirinya ketika ini.Saman tersebut turut menyenaraikan beberapa tingkah laku dan perkataan cabul yang didakwa dilakukan oleh Anwar.Muhammed Yusoff Rawther.Dalam sebuah dokumen mahkamah yang dilihat MalaysiaNow, Yusoff, yang merupakan cucu kepada aktivis pengguna terkemuka SM Idris, berkata dia diperkenalkan kepada Anwar ketika pemimpin PKR itu melawat rumah arwah datuknya di Pulau Pinang pada 2 September 2019, kurang dari empat bulan selepas beliau dikurniakan pengampunan diraja bagi sabitan kes liwat, sekali gus memendekkan hukuman lima tahun penjara yang dihadapi beliau.Yusoff berkata sepanjang pertemuan tersebut, Anwar memberikan sebuah iPhone untuk dimasukkan butiran kontak, dan menawarkan peluang kerja dengan beliau.“Kira-kira 20 minit selepas Defendan beredar dari kediaman Plaintif, Defendan telah menghantar servis pesanan ringkas (SMS) meminta Plaintif untuk menghubunginya melalui WhatsApp,” kata pernyataan saman tersebut.Yusoff kemudian berkata mereka berdua mula berkomunikasi melalui aplikasi WhatsApp, menambah kandungan penuh perbualan mereka akan didedahkan dalam perbicaraan.Yusoff yang bekerja di pejabat banglo Anwar di Bukit Gasing, Petaling Jaya, di mana dia turut diberikan tempat tinggal, berkata dia tidak pernah menerima surat rasmi pelantikan namun diarahkan untuk mendapatkan sebarang tugasan melalui ketua kakitangan Abdul Rahman @ Abdul Manaf bin Abdullah.Dia berkata tugas-tugasnya termasuk melaksanakan kajian mengenai polisi, menyediakan ucapan, selain mengendalikan urusan surat-menyurat antara Anwar dan menteri dari luar negara dan usahawan-usahawan terkemuka.Yusoff berkata dia ditugaskan untuk menyediakan ucapan yang akan disampaikan Anwar bagi sebuah acara sempena memperingati Mahatma Gandhi yang dianjurkan oleh Kedutaan India di Kuala Lumpur pada 2 Oktober 2018.Pada tarikh tersebut, Yusoff berkata pengawal Anwar membawa beliau bertemu ahli politik itu dan dia diberitahu oleh setiausaha sulit Anwar, Shukri Saad untuk memberikan sendiri teks ucapan tersebut kepada Anwar.Dia berkata, ketika sampai, Anwar mengarahkannya untuk masuk ke dalam rumah bagi “berbincang secara lanjut” mengenai teks ucapan tersebut.Yusoff berkata mereka kemudian masuk ke dalam perpustakaan di mana Anwar mengarahkannya untuk meletakkan beg di lantai dan kemudian memberikan isyarat supaya menghampirinya.Yusoff kemudian menyenaraikan 16 tindakan serangan seksual yang dituduh dilakukan oleh Anwar.Selepas tujuh bulan, Yusoff berkata dia diserang oleh setiausaha politik Anwar Farhash Wafa Salvador Rizal Mubarak, yang kemudian menjadi subjek siasatan jenayah namun didakwa mengambil masa yang terlalu lama olehnya.Yusoff memfailkan saman sivil berasingan terhadap Farhash menuntut gantirugi kecederaan, selain sebuah saman terhadap setiausaha akhbarnya Tunku Nashrul Tunku Abaidah mengenai tuduhan fitnah.Dipercayai proses mediasi sedang berjalan antara ketiga-tiga pihak.Akuan sumpah Yusoff pada November 2019 dan laporan ppolis terhadap Anwar turut disusuli beberapa minggu siasatan yang dilaksanakan di bawah Seksyen 354 Kanun Keseksaan yang melibatkan jenayah dengan niat mencabul kehormatan.Sepanjang siasatan tersebut, polis memanggil Anwar dan Yusoff, di mana Yusoff bersetuju untuk menjalani ujian poligraf selama empat jam di Bukit Aman. Anwar bagaimanapun menolak untuk menjalani ujian tersebut.Pada 14 Januari 2020, Pejabat Peguam Negara yang ketika itu diketuai Tommy Thomas, berkata ia tidak akan menjalankan pertuduhan terhadap Anwar susulan “kekurangan bukti” dan fakta-fakta yang “bercanggah”.Tiga hari kemudian, Anwar berkata beliau akan memfailkan saman fitnah terhadap Yusoff atas akuan sumpah berkanun yang dikemukakan Yusoff pada 19 November, namun kemudian beliau memutuskan untuk tidak meneruskannya.Peguam Anwar, Ramkarpal Singh berkata keputusan tersebut diambil kerana klien beliau “dibersihkan” oleh Pejabat Peguam Negara, menambah saman tersebut akan mengambil “banyak masa dan melibatkan kos yang tidak perlu”.


Bersatu nafi 70% ahli sertai Pejuang

Bersatu menyangkal dakwaan 70% ahlinya keluar daripada parti itu untuk menyertai Pejuang.Setiausaha Agung Bersatu Hamzah Zainudin berkata sehingga semalam, beliau dimaklumkan hanya 247 ahli parti itu yang keluar parti.Malah, Hamzah berkata parti itu menyasarkan keahliannya meningkat kepada satu juta menjelang hujung tahun ini.“Daripada parti (jumlahnya) sangat kecil.“Seramai 46,000 keahlian kita pada 2017, kemudian naik sikit kepada 54,000 dan hari ini, ahli yang didaftarkan sudah lebih 500,000 di seluruh negara,” katanya ketika berucap pada majlis sambutan ulang tahun keempat Bersatu di Kuala Lumpur, malam tadi.Majlis itu disempurnakan perdana menteri yang juga Presiden Bersatu Muhyiddin Yassin.Bakal presiden Pejuang yang juga bekas timbalan presiden Bersatu Mukhriz Mahathir sebelum ini dilapor berkata kira-kira 70% ahli Bersatu meninggalkan parti itu dan bersedia menyertai Pejuang yang ditubuhkan bekas pengerusi Bersatu Dr Mahathir Mohamad.


Hassan Karim dan reformasi yang gagal

Pak Hassan (Hassan Karim) seorang teman lama sewaktu saya berkempen di Tanjung Piai, banyak memberi panduan kepada saya ketika itu. Ada beberapa kali kami bertemu dan nasihat yang diberi, amat berguna.
Membaca ulasan beliau di sebuah laman portal tentang Dr Mahathir Mohamad berkaitan Proklamasi Orang Melayu, bagi saya ia suatu komentar yang adil dan perlu dilayan juga dengan adil.
Namun pastinya ada ruang untuk saya mencelah agar pandangan itu benar-benar teruji dan boleh diterima.
Membaca politik Mahathir tidaklah sama dengan membaca politik Anwar Ibrahim, saya tahu Pak Hassan sememangnya menyanjungi perdana menteri itu dan pada masa yang sama beliau cuba bersikap rasional mengatasi pemujaannya kepadanya.
Hari ini, reformasi yang kami (Pakatan Rakyat-Pakatan Harapan) bina sejak 1998 dikuasai oleh satu fenomena kelesuan hujah.
Hujah tolak nepotisme – kini ternyata gagal atas pelbagai lantikan politik, di sini hujah tak ambil gaji, diguna pakai.
Hujah tolak Umno – hari ini mereka bekerjasama atas hujah kerajaan perpaduan sedangkan tanpa sokongan Umno, PH masih boleh menubuhkan kerajaan.
Hujah lawan rasuah – kini ternyata gagal kerana sasarannya hanya kepada sekelompok dari kumpulan musuh politik malah pada masa yang sama mereka terpaksa melantik timbalan perdana menteri yang sedang bergelut dengan kes mahkamahnya. Di sini hujah ‘terpaksa’ diguna pakai.
Hujah Mahathir kronisme dan nepotisme – hingga hari ini gagal dibuktikan, hujahnya hanya ucapan retorik sejak 1998.
Hujah perkauman – juga gagal apabila kenyataan P Ramasamy yang bertentangan dengan perlembagaan (isu nisbah kakitangan awam Melayu) tidak diambil apa-apa tindakan.
Malah mendakwa Mahathir sebagai perkauman, yang peliknya, isi Proklamasi itu sendiri belum lagi dibaca dan dibahaskan, di sini hujah ‘perkauman’ diguna pakai sewenang-wenangnya.
Pada masa yang sama, kelesuan hujah ini cuba ditutup dengan cara mengupah wartawan siber atau askar siber untuk mengherdik, memaki hamun dan menghina mereka yang mengkritik Anwar dan kerajaannya di media-media sosial.
Bijak pandai dan cendekiawan di dalam PKR dilihat tidak mampu mengurus kritikan ini dan tugas itu dikontrakkan kepada “macai” upahan walhal, buku dan wacana yang mereka adakan cukup hebat.
Dengan modus operandi kumpulan Anwar pada hari ini, jelas sekali mereka lebih teruk daripada Umno dan lebih jahil daripada PAS yang dianggap ekstremis itu.
Kumpulan Anwar dan PKR adalah ‘democracy hooligan’ atau pengacau demokrasi yang akan terus mengacau, menghina dan memaki siapa jua yang mengkritik kepimpinan mereka.
Sedihnya, Pak Hassan pemimpin yang dilihat lebih rasional tidak mampu berbuat apa-apa, hanya memekakkan telinga melihat kerosakan dan kegagalan reformasi tersembam jatuh dengan hinanya.
Mahdzir Ibrahim adalah timbalan ketua penerangan Gerakan Tanah Air.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Isu pendatang tanpa dokumen tidak akan selesai ketika negara kurang tenaga kerja

Kumpulan hak asasi Lawyers for Liberty (LFL) hari ini mengecam kenyataan seorang menteri berhubung cadangan supaya pendatang tanpa dokumen diserap sebagai tenaga kerja dalam negara, memberi amaran mengenai kitaran yang sama akan terus berlaku jika mereka dihantar pulang ke negara asal memandangkan Malaysia masih bergantung kepada buruh asing.Dalam satu kenyataan, Pengarah LFL Zaid Malek berkata, hakikatnya sebahagian besar sektor ekonomi negara masih bergantung dengan pekerja asing.“Menghantar mereka pulang ke negara asal secara berperingkat akan mewujudkan kekosongan dalam tenaga buruh di mana ia seterusnya akan menyebabkan kita terpaksa membawa masuk lebih ramai pekerja asing bagi memenuhi kekosongan itu, dan seterusnya mewujudkan kitaran kemasukan pekerja asing tanpa dokumen sekali lagi.“Adalah lebih mudah dan berperikemanusiaan bahkan lebih efektif dari sudut kos jika mereka yang sudah sedia ada di sini dibenarkan untuk bekerja,” katanya.Zaid memberikan ulasan berhubung kenyataan Menteri Sumber Manusia M Saravanan yang berkata tindakan terbaik bagi mengatasi isu ialah dengan menghantar pulang pendatang tanpa izin ke negara asal mereka.Saravanan turut menyifatkan idea menghalalkan pendatang tanpa izin sebagai tenaga kerja sebagai “bodoh” dan ia akan menggalakkan lebih ramai pendatang memasuki negara ini secara haram.Zaid berkata kenyataan tersebut adalah “keterlaluan dan mengecewakan” memandangkan tugasnya sebagai menteri adalah untuk menyelesaikan isu buruh paksa.“Reaksi menteri ini tidak matang, dangkal dan mengabaikan punca kemasukan pendatang tanpa izin ke negara ini,” katanya.“Pendatang tanpa dokumen ini sebahagian besarnya adalah mangsa keadaan yang berada di luar kawalan mereka; mereka bukan pesalah yang secara sengaja melanggar undang-undang imigresen kita.“Setelah ditipu oleh ejen atau majikan yang tidak bertanggungjawab, akibatnya mereka menjadi pendatang ‘haram’.”Beliau menambah tindakan menghantar pulang mereka adalah “kejam dan tidak adil” kerana ia sama seperti meletakkan kesalahan itu ke atas bahu orang yang dieksploitasi sedangkan ejen dan majikan yang tidak bertanggungjawab melarikan diri.“Kerajaan mesti menerima hakikat bahawa majoriti pendatang tanpa dokumen dalam negara kita adalah kesan daripada kekurangan dasar buruh dan penguatkuasaan yang lemah atau mengamalkan rasuah, selain perlu mulakan langkah yang komprehensif dan praktikal bagi menangani masalah yang terus berlarutan ini.”


Jangkitan baru catat 5,271 kes, sementara lebih 900 dimasukkan ke ICU

Malaysia merekodkan kes baru sebanyak 5,271 menjadikan kes keseluruhan Covid-19 meningkat sebanyak 622,086.Selangor kekal mencatat kes harian tertinggi sebanyak 1,374 disusuli Sarawak (703), Negeri Sembilan (571), Kuala Lumpur (455), Johor (355), Kelantan (341) dan Sabah (336).Hanya Perlis (1) sahaja yang mencatatkan kes satu digit hari ini.Negara juga mencatat sebanyak 7,548 kes sembuh menjadikan jumlah keseluruhan kes sembuh meningkat kepada 534,357.Kes aktif dengan kebolehjangkitan pula kini berjumlah 84,269.Dalam pada itu, 902 pesakit ditempatkan di unit rawatan rapi (ICU) termasuk 447 orang memerlukan bantuan alat pernafasan.Malaysia turut mencatat 82 lagi korban akibat Covid-19, menjadikan jumlah mangsa yang maut meningkat kepada 3,460.


Seni bina rumah Melayu tradisional penyelesaian kepada banjir?

Banjir yang melanda pada Disember sehingga menenggelamkan banyak tempat di bandar-bandar utama di Lembah Klang dengan ketinggian air mencecah satu meter menimbulkan persoalan sama ada seni bina kawasan perumahan harus dilihat semula.Ini kerana tidak seperti rumah Melayu atau dikenali sebagai “rumah panggung” di kawasan pedalaman yang bercirikan seni bina tradisional, rumah teres atau banglo moden tidak mempunyai panggung, yang mengakibatkan selut, lumpur dan banjir mudah memasuki kawasan rumah sekiranya berlaku banjir.Pensyarah seni bina UTM Azari Mat Yasir berkata adaptasi rumah panggung boleh digunakan dalam binaan rumah moden, namun tidak bermakna teknologi sekarang diketepikan.“Mengguna pakai teknologi lama tak bermakna kita kembali kepada binaan kayu, kerana binaan ini ada terhad dari aspek kebolehgunaan pada masa kini,” katanya kepada MalaysiaNow.Dalam banjir baru-baru ini, kawasan seperti Taman Sri Muda di Shah Alam, Selangor yang menjadi antara kawasan yang paling terkesan, hanya bumbung-bumbung kereta yang boleh dilihat.Sebahagian tempat seperti Bukit Lanchong di Subang Jaya, Selangor terputus hubungan dengan kawasan sekeliling penduduk memerlukan bot untuk diselamatkan.Bencana itu membawa lumpur memasuki kawasan dalam rumah sehingga rata-rata mangsa memerlukan bantuan sukarelawan dan peralatan “water jet” untuk membersihkan rumah mereka.Menurut Azari, sekiranya ada pihak persendirian yang ingin membangunkan rumah di tanah sendiri dengan berkonsepkan binaan rumah panggung bagi mengelakkan banjir, rekaan itu harus “mengosongkan” tingkat bawah.Ini bermakna dinding atau bilik di bahagian bawah tidak boleh dibuat, katanya dan menambah rekaan tradisional rumah bertopang tiang juga terkait dengan penerimaan pemilik jika ingin diadaptasi dalam rumah moden.“Ramai pemilik rumah masih terikut-ikut dengan trend. Lebih mudah untuk arkitek mereka bentuk bangunan yang sesuai mengikut keperluan dan bukan sekadar terikut dengan trend sekiranya pemilik rumah lebih sedar akan keperluan sesebuah reka bentuk.”Azari bagaimanapun berkata, walaupun rumah tradisional yang mempunyai tiang merupakan satu kaedah untuk mengatasi masalah banjir, ia tidak mampu berdepan dengan semua jenis banjir, terutama apabila melibatkan arus kuat.“Ini kerana apabila ada arus, ia juga membawa sampah sarap, kayu dan sebagainya.“Ini boleh menyapu habis struktur rumah yang hanya bersandarkan kepada beberapa siri tiang berangkai,” katanya.Boleh dimulakan di kawasan terkesan banjirSementara itu, pengarah urusan firma Humanitarian Capital, Hafiz Amirrol berkata, seni bina rumah panggung sesuai dibina dalam konteks kawasan spesifik terkesan dengan banjir.“Cumanya, masyarakat Malaysia yang kononnya semakin moden melupakan konsep seni bina dan pembinaan tersebut dan berebut-rebut ingin rumah atas tanah atau seni bina moden (modern architecture).“Jadi wajar untuk mereka ‘pilih’ semula tipologi rumah tersebut,” katanya kepada MalaysiaNow.Manurut Hafiz bagaimanapun, ia bukanlah penyelesaian jangka masa panjang.Hafiz yang berpengalaman dalam bidang seni bina dan pernah terlibat membina semula rumah sementara mangsa banjir Kuala Krai bersama Mercy Malaysia menegaskan, rumah panggung bersifat reaktif dan tidak praktikal.“Pembinaan rumah panggung tidak akan menyelesaikan masalah ini. Apa yang mungkin dapat menyelesaikan masalah ini?“Jangan buat pembangunan atau tinggal di kawasan yang sudah dikenal pasti atau diwartakan sebagai kawasan banjir.”Katanya, masalah banjir tidak hanya boleh dilihat menerusi perspektif tipologi bangunan semata-mata.Ia membabitkan perancangan kawasan, penyelesaian berasaskan alam semulajadi (nature-based solution), pengurangan dan pengurusan risiko bencana berasaskan masyarakat (community-based disaster risk reduction and management)dan pemerkasaan pihak berkuasa tempatan, kerajaan tempatan serta masyarakat tempatan.Azari menekankan mengenai tadahan air bagi memastikan tidak terlalu banyak air mengalir ke sungai dengan terlalu cepat.“Sekiranya setiap rumah dan bangunan di Malaysia ini mengamalkan mengumpul air hujan seperti amalan tradisi rumah-rumah Melayu dahulu utk disimpan di dalam kolah (rainwater harvesting), ia juga boleh membantu mengurangkan banjir.”


Mahkamah putuskan Rosmah bersalah kes rasuah projek hibrid solar

Mahkamah Tinggi Kuala Lumpur memutuskan Rosmah Mansor bersalah atas tiga pertuduhan rasuah berkait projek hibrid solar untuk sekolah luar bandar di Sarawak, selepas seminggu lalu suaminya Najib Razak diarahkan menjalani hukuman penjara 12 tahun bagi sabitan kes penyelewengan jutaan dana SRC International.
Hakim Mahkamah Tinggi Mohamed Zaini Mazlan berkata pihak pembelaan gagal membangkitkan keraguan munasabah terhadap hujah pendakwaan di mana pembelaan hanya membuat penafian tanpa diiringi bukti berwibawa.
Rosmah, 70, diarahkan membela diri terhadap tiga pertuduhan tersebut pada 18 Februari tahun lalu, selepas pendakwaan berjaya menimbulkan keraguan munasabah dalam kesnya.
Beliau menghadapi satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas pengarah urusan Jepak Holdings Sdn Bhd Saidi Abang Samsudin.
Rasuah tersebut didakwa diterima melalui pembantunya Rizal Mansor sebagai balasan kerana membantu Jepak Holdings mendapatkan kontrak projek bersepadu sistem solar photovoltaic (PV) hibrid dan penyelenggaraan serta operasi genset/diesel bagi 369 Sekolah Luar Bandar Sarawak bernilai RM1.25 bilion secara rundingan terus dari Kementerian Pendidikan Malaysia.
Penghakiman Mahkamah Tinggi hari ini disampaikan selepas baru seminggu Mahkamah Persekutuan menolak rayuan akhir suaminya, Najib Razak bagi mengenepikan sabitan dan hukumannya dalam kes penyelewengan RM42 juta dana SRC International.


Insiden tembakan ragut tiga nyawa di universiti Filipina

Insiden tembakan di sebuah kampus universiti di Metro Manila pada Ahad, mengorbankan tiga individu, manakala dua lagi cedera, menurut polis Filipina.
Pihak Berkuasa Pembangunan Metro Manila mengesahkan kejadian berlaku pada 14.55 tengah hari waktu tempatan di pintu masuk Universiti Ateneo de Manila di Quezon City, lapor Agensi Berita Xinhua.
"Seorang pengawal keselamatan turut terbunuh," kata pengarah daerah polis Quezon City, Remus Medina.
Dalam kejadian itu, suspek cuba melarikan diri menggunakan kereta tetapi berjaya ditahan pihak polis.
Ejen Biro Penyiasatan Kebangsaan juga telah dikerah ke lokasi kejadian "untuk menyiasat dan menghulurkan bantuan kepada mangsa dan pihak universiti."
Kampus "ditutup buat masa ini," menurut universiti itu.
Ketua Hakim Negara Mahkamah Tinggi Alexander Gesmundo dijadual menghadiri majlis graduasi lulusan undang-undang pada petang Ahad.
Jurucakap Mahkamah Agung Brian Hosaka berkata Gesmundo "yang dalam perjalanan ke lokasi itu dinasihatkan untuk berpatah balik".


Ulama Iran maut ditembak di bank

Ulama paling berkuasa Iran dan ahli Perhimpunan Pakar yang memilih pemimpin tertinggi negara itu, Ayatollah Abbas Ali Soleimani terbunuh dalam serangan bersenjata, kata pegawai hari ini.
Serangan itu dipercayai paling ketara dalam beberapa tahun terhadap seorang ulama di Iran.
"Ayatollah Abbas Ali Soleimani terbunuh pagi ini dalam serangan bersenjata... penyerang juga telah ditangkap dan kini sedang disiasat," lapor agensi berita Irna, memetik seorang pegawai keselamatan wilayah utara Mazandaran di mana pembunuhan itu berlaku.
Menurut pegawai berkenaan, serangan berlaku di dalam sebuah bank di bandar Babolsar.
“Motif penyerang masih belum jelas dan akan diumumkan selepas ia disahkan,” tambah pegawai itu.
Gabenor Mazandaran, Mahmoud Hosseinipour, berkata penyerang adalah pegawai keselamatan tempatan bank itu.
"Setakat ini, maklumat dan dokumen kami menunjukkan bahawa ini bukan tindakan keselamatan atau pengganas," kata Hosseinipour kepada stesen televisyen negara itu sambil menambah bahawa "penyerang tidak mengenali Ayatollah."
Rakaman kamera CCTV yang dikeluarkan oleh agensi berita Tasnim menunjukkan pengawal keselamatan itu, memakai jaket biru dan putih, menembak ulama itu dari belakang ketika beliau duduk di kerusi bank.
Susulan pembunuhan itu, Pendakwa Raya Iran Mohammad Jafar Montazeri mengarahkan pihak berkuasa wilayah untuk "menyiasat isu itu dari sudut berbeza, melakukan siasatan lanjut dan melaporkan keputusannya."
Soleimani, 75, sebelum ini merupakan wakil kepada Pemimpin Tertinggi Iran, Ayatollah Ali Khamenei.
Beliau juga pernah menjadi imam solat Jumaat di bandar Kashan, di wilayah Isfahan dan Zahedan di tenggara Sistan-Baluchistan.
Mengikut Perlembagaan, Perhimpunan Pakar seramai 88 orang diberi mandat untuk menyelia, memecat dan memilih Pemimpin Tertinggi.
Badan musyawarah yang berkuasa itu kini diketuai oleh ulama ultra konservatif berusia 96 tahun Ahmad Jannati.
Ahlinya dipilih dalam pilihan raya popular untuk penggal lapan tahun daripada sekumpulan calon yang ditapis oleh Majlis Penjaga negara.
Serangan terdahulu terhadap ulama
Pada April 2022, serangan bersenjatakan pisau yang disyaki di bandar kuil timur laut Mashhad di Wilayah Razavi Khorasan menyebabkan dua ulama maut dan seorang lagi cedera.
Ketua suspek dikenali sebagai Abdolatif Moradi, 21, adalah etnik dari Uzbekistan yang memasuki Iran secara haram melalui sempadan Pakistan setahun sebelumnya, kata agensi berita Tasnim ketika itu.
Moradi dihukum gantung pada Jun di bandar yang sama atas tuduhan "moharebeh" atau dikenali sebagai perang melawan Tuhan.
Penyerang itu melakukan serangan pada hari ketiga Ramadan ketika sekumpulan besar jemaah berkumpul di maqam Imam Reza, salah seorang tokoh paling dihormati pengikut Syiah.
Serangan di Mashhad itu berlaku beberapa hari selepas dua ulama Sunni ditembak mati di luar sebuah pusat latihan di bandar Gonbad-e Kavus, utara Iran.


Sabah pertimbang kurangkan tempoh kuarantin wajib individu dari luar negara

Kerajaan Sabah akan mempertimbangkan untuk mengurangkan tempoh kuarantin wajib kepada mana-mana individu dari luar negara yang memasuki pintu masuk antarabangsa negeri itu.Menteri Kerajaan Tempatan dan Perumahan Sabah Masidi Manjun yang juga jurucakap Covid-19 negeri berkata ia terpakai kepada warganegara dan bukan warganegara yang tiba ke Sabah dari luar negara.Memperincikan perkara itu, Masidi berkata bagi individu lengkap vaksinasi dipertimbangkan menjalani kuarantin wajib selama tujuh hari, manakala bagi tiada atau tidak lengkap vaksinasi perlu menjalani kuarantin selama 10 hari.“Di samping itu, pengembara lengkap vaksinasi boleh dipertimbangkan untuk menjalani kuarantin di rumah jika bersesuaian,” katanya dalam kenyataan, malam ini.Mengulas perkembangan Covid-19 Sabah, Masidi berkata, sebanyak 393 kes baru direkodkan hari ini menjadikan jumlah kumulatif 218,342 kes, dengan tujuh kematian dilaporkan.“Seramai 602 pesakit Covid-19 pula dilaporkan dan dibenarkan keluar hospital serta pusat kuarantin dan rawatan berisiko rendah menjadikan jumlah kumulatif 207,601 orang sembuh, manakala seramai 1,867 pesakit masih menerima rawatan,” katanya.


293 ditahan ingkar arahan PKPP, majoriti di kelab malam

Pada hari ke-104 Perintah Kawalan Pergerakan Pemulihan (PKPP) semalam, ramai rakyat Malaysia didapati masih berdegil dan ingkar arahan PKPP termasuk terlibat dalam aktiviti kelab malam.Menteri Kanan (Kluster Keselamatan) Ismail Sabri Yaakob berkata seramai 293 individu ditahan semalam kerana ingkar arahan dengan 124 daripadanya  terbabit dalam aktiviti kelab malam.“Seramai 85 lagi tidak mengamalkan penjarakan fizikal, 31 orang pula gagal menyediakan peralatan atau rekod butiran diri, 24 individu tidak memakai pelitup muka, 10 didapati menjalankan operasi premis lebih masa, sembilan tangkapan pendatang tanpa izin dan enam ditahan kerana premis beroperasi tanpa kebenaran.“Dua individu lagi didapati keluar rumah tanpa alasan munasabah di kawasan Perintah Kawalan Pergerakan Diperketatkan (PKPD) manakala dua individu gagal lunaskan caj kuarantin,” katanya dalam kenyataan hari ini.Menurut Ismail Sabri, daripada yang ditahan itu seramai 269 individu dikompaun, manakala 24 individu lagi direman.Mengenai Operasi Benteng, Ismail Sabri berkata seramai 75 pendatang tanpa izin, lima penyeludup dan dua tekong ditangkap semalam, manakala empat kenderaan turut dirampas dalam operasi itu.“Sebanyak 91 sekatan jalan raya dilaksanakan dalam operasi berkenaan, melibatkan Polis Diraja Malaysia, Agensi Kawalan Sempadan Malaysia dan Angkatan Tentera Malaysia.“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguat kuasa akan terus mengetatkan kawalan kawasan sempadan terutamanya di lorong-lorong tikus,” katanya.Dalam pada itu, beliau berkata seramai 31,830 individu pulang ke tanah air melalui pintu masuk sempadan antarabangsa sejak 24 Julai hingga semalam, dan kesemua mereka ditempatkan di 67 hotel serta lapan premis lain termasuk Institut Latihan Awam (ILA) serta institusi pengajian tinggi swasta.Beliau berkata daripada jumlah itu, 8,342 individu sedang menjalani proses kuarantin wajib manakala 71 individu dihantar ke hospital untuk rawatan dan hingga kini seramai 23,417 individu dibenarkan pulang.Ismail Sabri turut mengingatkan pengusaha dan orang ramai mengamalkan kawalan kendiri termasuk penjarakan fizikal terutamanya dalam aktiviti jual beli barangan keperluan harian dalam tempoh PKPP.


Mustahil penerima diberi suntikan tanpa vaksin, kata JKNS

Agak mustahil untuk berlakunya penyuntikan tanpa vaksin kepada mana-mana penerima seperti yang ditularkan, kata Pengarah Kesihatan Negeri Selangor Dr Sha’ari Ngadiman.Beliau berkata pusat pemberian vaksin (PPV) sentiasa memastikan pematuhan prosedur operasi standard (SOP) yang telah ditetapkan oleh kementerian kesihatan (KKM) dan penyelarasan di peringkat hospital secara holistik telah diambil serta pemantauan berterusan dilakukan di peringkat pengurusan tertinggi hospital.“Pihak hospital ingin menegaskan bahawa program pemberian vaksin sentiasa dijalankan mengikut kaedah terbaik yang ditentukan oleh pihak KKM malah penambahbaikan sentiasa dilaksanakan dari semasa ke semasa pada tahap optimum,” katanya.Dalam kenyataan yang dimuat naik dalam Facebook Jabatan Kesihatan Negeri Selangor (JKNS) malam tadi, beliau berkata beberapa perkara ditekankan semasa program pemberian vaksin iaitu vaksinator atau pemberi vaksin yang terlibat dipastikan terdiri daripada kakitangan yang bertauliah dan terlatih serta dilantik secara rasmi oleh JKNS.Dr Sha’ari berkata sekurang-kurangnya dua kakitangan terlibat dalam tugasan pemberian vaksin di setiap stesen vaksin yang bertindak sebagai vaksinator manakala seorang lagi sebagai penyedia vaksin dan saksi semasa pemberian vaksin dilakukan.“Penyedia vaksin akan membuat persiapan vaksin dan menyedut vaksin ke dalam picagari khas mengikut sukatan yang ditentukan dan menyerahkannya kepada vaksinator atau meletakannya di dalam wadah khas yang berdekatan dengan vaksinator,” katanya.Beliau berkata pada masa sama, penyedia vaksin bertanggungjawab memastikan tiada picagari kosong yang belum berisi vaksin berada di atas troli vaksinator.“Sebelum vaksin disuntik, vaksinator bertanggungjawab memastikan jenis vaksin yang akan diberikan kepada penerima berdasarkan tagging yang dibuat semasa proses pendaftaran,” katanya.Beliau berkata prosedur suntikan vaksin perlu dilakukan mengikut kaedah piawaian suntikan intramuscular dan setelah suntikan diberikan, picagari kosong akan dibuang ke dalam sharp bin (bekas alatan tajam) yang terletak berdekatan vaksinator.“Dengan pematuhan terhadap langkah-langkah di atas, adalah agak mustahil untuk berlakunya penyuntikan tanpa vaksin kepada mana-mana penerima,” katanya.Semalam, tular satu laporan polis oleh seorang lelaki yang mendakwa disuntik dengan picagari kosong ketika hadir mendapatkan suntikan vaksin di sebuah hospital dan perkara itu disahkan polis Kuala Langat yang sedang menyiasat kes itu.


Bukan Islam bebas gunakan ‘Allah’ bila-bila masa di Sarawak, kata ketua menteri

Ketua Menteri Sarawak Abang Johari Openg hari ini berkata, bukan Islam di Sarawak bebas menggunakan kalimah “Allah” pada bila-bila masa walaupun Putrajaya memfailkan rayuan terhadap keputusan Mahkamah Tinggi membenarkan penggunaan perkataan itu dan tiga perkataan Arab lain bagi penganut agama Kristian dalam negara.Bercakap pada sebuah majlis di Mulu hari ini Abang Johari berkata, ahli-ahli politik seharusnya menumpukan isu besar melibatkan masyarakat awam dan bukannya bergaduh tentang penggunaan kalimah “Allah”.“Sesiapa sahaja boleh menggunakan kalimah Allah di sini, di Sarawak kerana saya percaya bahawa kita semua sama, walaupun terdapat perbezaan agama, bangsa dan budaya kita,” katanya.“Jika orang lain mengatakan tidak dapat menggunakan Allah, biarkanlah. Tetapi di sini, anda boleh menggunakan kalimah Allah pada bila-bila masa. Tiada masalah.”Beliau berkata, Sarawak sentiasa berada dalam keadaan aman kerana kerajaan negeri tidak mengabaikan agama-agama lain.“Sarawak adalah satu-satunya negeri yang memberikan bantuan khas untuk agama lain,” katanya.“Kami mempunyai unit kami sendiri untuk menjaga kesejahteraan agama lain. Kita mesti menolong membina tempat pemujaan agama lain agar semua orang senang mengamalkan kepercayaan mereka sendiri.”Beliau turut menggesa rakyat Sarawak supaya menjadikan toleransi dan menghormati agama lain sebagai nilai utama.“Mana-mana agama mengajar kita untuk tidak berbohong dan membuat fitnah, dan kita mesti saling menjaga antara satu sama lain dan sentiasa bersatu hati.“Dan saya berpegang teguh dengan ajaran ini. Lagipun, penggunaan perkataan Allah itu adalah antara anda dengan Tuhan anda. Apa-apa pun, hanya Tuhan saja yang tahu apa yang niat anda. Saya percaya jika kita sentiasa berbuat baik kepada orang lain, bahawa Tuhan akan sentiasa bantu kita.”Mahkamah Tinggi Kuala Lumpur pada 10 Mac membenarkan penganut Kristian seluruh negara menggunakan kalimah Allah dan tiga perkataan Arab lain – “Baitullah”, “Kaabah” dan “solat” dalam penerbitan pendidikan agama itu.Hakim Nor Bee Ariffin membuat keputusan itu selepas membenarkan perisytiharan yang dibuat oleh seorang wanita Melanau dari Sarawak, Jill Ireland Lawrence Bill yang melalui proses undang-undang berhubung perkara itu sejak 13 tahun lalu.“Selain itu, deklarasi bahawa arahan kerajaan pada 5 Disember 1986 adalah salah di sisi undang-undang dan tidak berperlembagaan,” katanya.Beliau berkata, penganut Kristian menggunakan perkataan itu sejak lebih daripada 400 tahun.Bagaimanapun Putrajaya mengemukakan rayuan, mengatakan tidak berpuas hati terhadap keputusan tersebut.Perdana Menteri Muhyiddin Yassin dalam lawatannya ke Sarawak baru-baru ini mengatakan beliau menyerahkan perkara ini kepada mahkamah.“Rayuan sedang berjalan, jadi kita tunggu keputusan. Saya tidak mahu menyatakan pendirian peribadi kerana ia boleh menjadi sub judice.“Peguam negara sudah mengemukakan rayuan dan saya menyerahkan semuanya kepada mahkamah,” katanya.


Sesi persekolahan dilanjut hingga Mac 2022

Menteri Pendidikan Radzi Jidin berkata, sesi persekolahan tahun ini dilanjutkan hingga Mac 2022.Katanya, ini bermakna murid akan kekal pada tahun persekolahan masing-masing pada bulan Januari dan Februari tahun depan sebelum naik ke kelas berikutnya pada Mac.Katanya, pihak sekolah akan gunakan tempoh dua bulan itu untuk melihat tahap penguasaan murid dan memberi bantuan dan sokongan yang diperlukan sebelum mereka naik ke peringkat seterusnya.“Murid yang mempunyai tahap penguasaan yang lemah, maka fokus pada waktu itu adalah melaksanakan program intervensi bagi membolehkan mereka menguasai tahap minimum sebelum naik ke kelas selanjutnya.“Bagi murid yang cemerlang, tempoh ini digunakan untuk mengukuhkan lagi pemahaman dan membantu mereka naik ke tahun berikutnya dalam suasana yang lebih bersedia,” katanya pada satu sidang media hari ini.Ekoran pelaksanaan itu, Radzi berkata, kemasukan murid tahun satu ke sesi persekolahan 2022 akan bermula pada Mac 2022.“Untuk tahun 2022, kami akan melaksanakan sesi akademik 2022/2023.“Sama ada ingin kekalkan sesi persekolahan bermula pada Mac, itu kami sedang teliti berdasarkan sesi libat urus yang kami sedang laksanakan dengan pelbagai pihak“Saya akan maklumkan perkara ini pada peluang akan datang,” katanya.Mengulas mengenai pengoperasian dan pengurusan sekolah, beliau berkata, murid sekolah kini diwajibkan untuk memakai pelitup muka di dalam kawasan sekolah.“Ketika waktu rehat, semua murid akan makan di dalam kelas semasa waktu rehat dengan seliaan guru, manakala kelas yang menggunakan penyaman udara, murid akan makan di ruang terbuka.”Sementara itu, katanya, murid yang bergejala dari rumah tidak dibenarkan hadir ke sekolah dan jika didapati bergejala ketika di sekolah, ujian saringan Covid-19 akan dilaksanakan.“Aktiviti kokurikulum tidak dibenarkan, bagaimanapun kelas PJPK dibenarkan dan murid hendaklah berpakaian sukan dari rumah,” katanya.Mengulas lanjut, Radzi berkata, murid dibenarkan memakai pakaian yang sesuai dan kemas sekiranya pakaian seragam sedia ada tidak lagi sesuai dipakai.“Sekiranya ibu bapa atau penjaga memilih untuk tidak menghantar anak ke sekolah, ketidakhadiran itu tidak akan dianggap sebagai satu kesalahan disiplin, namun ia perlu dimaklumkan kepada pihak sekolah untuk tujuan rekod.”


Singapura catat 1,178 kes baru Covid-19, tertinggi sejak April tahun lalu

Menteri kesihatan Singapura melaporkan 1,178 kes baru Covid-19 pada Selasa, tertinggi sejak April tahun lalu.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.


Hamzah Zainudin stabil di PPUM

Tahap kesihatan Menteri Dalam Negeri Hamzah Zainudin yang sedang menjalani rawatan serta kuarantin di Pusat Perubatan Universiti Malaya (PPUM) setelah positif Covid-19 adalah stabil, demikian menurut kenyataan pejabat menteri dalam negeri hari ini.Pejabat itu mengucapkan terima kasih kepada semua pihak yang menzahirkan keprihatinan terhadap tahap kesihatan Hamzah, susulan tular gambar yang mendakwa Hamzah telah dimasukkan ke Unit Rawatan Rapi susulan tahap kesihatan yang merosot.“Tahap kesihatan beliau (Hamzah) berada dalam keadaan yang stabil,” menurut Pejabat Menteri Dalam Negeri itu yang turut memohon agar semua pihak terus mendoakan kesembuhannya.Hamzah disahkan positif Covid-19 selepas menjalani ujian saringan pada 11 Januari lepas.Pejabat menteri dalam negeri memaklumkan sebarang perkembangan berkaitan tahap kesihatan Hamzah yang sahih dan rasmi hanya akan dikeluarkan oleh pejabat menteri itu.


Ungku Aziz meninggal dunia pada usia 98 tahun

Profesor Diraja Ungku Abdul Aziz Ungku Abdul Hamid meninggal dunia akibat sakit tua di Hospital Prince Court di ibu negara pada pukul 4.30 petang ini, lapor Astro Awani.Menurut isterinya, Rohayah Ahmad Bahiran, jenazah Ungku Aziz, 98, akan dibawa ke Masjid At-Taqwa dan dijangka dikebumikan pada malam ini.Allahyarham merupakan tokoh penting di sebalik penubuhan Lembaga Urusan Tabung Haji dan Angkatan Koperasi Kebangsaan Malaysia Berhad (Angkasa).Ungku Abdul Aziz yang dilahirkan di London, United Kingdom pada 28 Januari 1922 merupakan seorang tokoh yang paling disegani terutamanya dalam bidang pendidikan.Selain itu, beliau juga adalah seorang ahli ekonomi yang banyak menyumbang idea kepada agama, bangsa dan negara. Beliau pernah memenangi Hadiah Budaya Asia Fukuoka IV pada tahun 1993.Beliau yang dianugerahkan gelaran “Profesor Diraja Ekonomi” (Pembangunan Luar Bandar) pada 17 Jun 1978.Pada 21 Julai 2002 beliau dianugerahkan Tokoh Koperasi Negara sempena Hari Koperasi Negara.Allahyarham merupakan bapa kepada bekas gabenor Bank Negara, Zeti Akhtar.


Zahid bertugas ikut dasar, prinsip kerajaan Madani, kata Anwar

Perdana Menteri Anwar Ibrahim buat pertama kali memuji timbalannya Ahmad Zahid Hamidi sebagai seorang pemimpin yang menguruskan kerja mengikut dasar dan prinsip kerajaan Madani meskipun sedang berdepan tuduhan pecah amanah di mahkamah.
Bercakap di Dewan Rakyat, Anwar memberitahu terdapat satu situasi di mana Zahid diberikan beberapa dokumen yang memerlukan tindakan segera tanpa tender.
Bagaimanapun, katanya, Zahid mencatat pada dokumen-dokumen tersebut mengatakan, "patuh kepada arahan perdana menteri dan jemaah menteri. Semua mesti ikut proses tender."
"Ini kali pertama saya sebut, saya tak maklum kepada beliau. Saya beri jaminan kepada YB, saya tak ada hasrat ganggu proses itu cuma persepsi mungkin tepat.
"Saya hanya boleh beri jaminan ianya tak akan jejaskan prinsip dan dasar termasuk Madani yang saya terapkan,” kata Anwar ketika menjawab pertanyaan Ahmad Fadhil Shaari (PN-Pasir Mas) sama ada konsep kerajaan Madani boleh dilaksanakan apabila terdapat individu terkait kes mahkamah dilantik di dalam jemaah menteri.
Mengulas lanjut, Anwar sekali lagi menegaskan pendiriannya tiada tindakan yang boleh diambil hanya berdasarkan pendakwaan sebelum penghakiman dibuat.
Sejak memimpin kerajaan, katanya, beliau terus memaklumkan kepada ketua hakim negara dan peguam negara bahawa Malaysia mesti berdiri tegak atas prinsip undang-undang.
“Kalau saya nampak soal rasuah, penyelewengan, punggah kekayaan saya tak mahu meminta maaf.  Tak ada personal, saya tahu saya dikutuk sebahagian pihak.
“Arahan saya termasuk pagi tadi supaya ambil tindakan tak peduli dari parti saya termasuk dari Keadilan sendiri. Saya tak jamin parti saya bersih,” katanya.


Kos lupus 273 babi dijangkiti ASF di Port Dickson cecah RM20,000

Kos bagi kerja-kerja pelupusan semua 273 ekor babi yang dijangkiti penyakit Demam Babi Afrika (ASF) di sebuah ladang di Kampung Baru Tanah Merah Site A, Port Dickson, berjumlah RM20,000, kata Pengerusi Jawatankuasa Bertindak Pertanian dan Industri Asas Tani negeri Bakri Sawir.Beliau berkata operasi pelupusan yang melibatkan 55 petugas itu berakhir pada pukul 5 petang semalam, dan pihaknya masih melakukan pengawasan rapi terhadap semua 19 ladang tidak berlesen yang berdekatan dengan kawasan ladang berkenaan kerana khuatir dengan penularan jangkitan.“Sampel akan diambil mulai esok, dan keputusan akan diperoleh dalam masa 24 jam. Jika terdapat jangkitan ASF, pelupusan akan dilakukan dalam radius tiga kilometer dari lokasi jangkitan,” katanya.Beliau berkata demikian kepada pemberita ketika ditemui selepas majlis perasmian Program Outreach Konservasi Penyu Jabatan Perikanan Negeri Sembilan di Glory Beach Resort semalam.


Pindaan perlembagaan lulus, Umno adakan pemilihan 6 bulan selepas PRU

Perhimpunan Agung Khas Umno hari ini sebulat suara meluluskan usul meminda perlembagaan Umno yang antara lain membolehkan pemilihan parti diadakan tidak lebih daripada enam bulan selepas pilihan raya umum (PRU).Setiausaha Agung Umno Ahmad Maslan mengesahkan perkara itu menerusi laman Twitter beliau.“Diluluskan pindaan perlembagaan dengan sebulat suara oleh perwakilan dalam #Dewan Merdeka, #WTCKL pada 15/5/2022. Alhamdulillah,” katanya menerusi ciapan terbaharunya.Usul  pindaan itu yang membabitkan Fasal 10.16, Fasal 15.3 dan Fasal 18.2 terdahulu dibentangkan Naib Presiden Umno Mohamed Khaled di hadapan 2,586 perwakilan yang hadir. Umno sebelum ini menangguhkan pemilihan parti di semua peringkat cawangan, bahagian dan Majlis Tertinggi (MT) Umno selama 18 bulan selepas penggal 2018/2021 berakhir pada 30 Jun tahun lepas Jika dihitung, tempoh 18 bulan itu akan tamat hujung tahun ini dan pemilihan Umno perlu diadakan sebelum 30 Disember 2022.Berdasarkan dokumen pindaan yang dibentang, ia memperuntukkan dua cadangan fasal baru iaitu Fasal 10.16.1 yang menyebut MT Umno berhak menangguhkan pemilihan di peringkat MT, bahagian dan cawangan.Ia menyebut: “Penangguhan berkenaan tidak boleh lebih daripada 18 bulan dari tarikh pemilihan yang sepatutnya ia diadakan atau tidak lebih daripada enam bulan selepas diadakan sesuatu PRU Parlimen (Dewan Rakyat), yang mana terkemudian”.Fasal 10.16.2 pula menyatakan tarikh PRU yang dinyatakan dalam Fasal 10.16.1 bermaksud tarikh mengundi bagi PRU yang dinyatakan dalam writ vang dikeluarkan mengikut Seksyen 12 Akta Pilihan Raya 1958 atau mana-mana undang-undang yang terpakai bagi tujuan sama.Sementara itu kedua-dua Fasal 15.3 dan 18.2 turut memperuntukkan penangguhan serupa bagi pemilihan jawatankuasa ketiga-tiga sayap – Wanita, Pemuda dan Puteri Umno di peringkat bahagian dan cawangan.Persidangan Agung Khas Umno itu berlangsung di Dewan Merdeka, Pusat Dagangan Dunia Kuala Lumpur (WTCKL) yang turut disusuli sambutan ulang tahun ke-76 parti terbesar orang Melayu itu dan jamuan Hari Raya Aidilfitri UMNO.Ia turut dihadiri Perdana Menteri Ismail Sabri Yaakob yang juga naib presiden Umno.


PN perlu masa teliti kerjasama dengan GTA, kata Muhyiddin

Perikatan Nasional (PN) berkata pihaknya akan meneliti keputusan berhubung kerjasama dengan Gerakan Tanah Air (GTA) pimpinan Dr Mahathir Mohamad bagi menghadapi Pilihan Raya Umum ke-15 (PRU).
Pengerusi PN Muhyiddin Yassin berkata, perkara itu akan diteliti dengan lebih mendalam memandangkan ia tidak boleh diputuskan oleh beliau seorang selain melibatkan pimpinan daripada parti-parti komponen di dalam PN.
"Setakat ini tak ada keputusan nak buat. Sebab masing-masing ada pengalaman mereka masing-masing.
"PAS dan Gerakan ada pengalaman. Macam kami, Bersatu pun ada pengalaman," katanya dalam satu sidang media, mengulas pertanyaan media mengenai jalinan kerjasama dengan pengerusi Pejuang itu.
Menurutnya lagi, perkara tersebut akan dibincangkan pada mesyuarat Majlis Tertinggi PN dalam masa terdekat.
Dengan cara itu, katanya, kesemua pihak boleh mengenal pasti sama ada bentuk kerjasama itu bakal memberikan keuntungan atau kerugian kepada PN menjelang pilihan raya.
"Jangan untung satu pihak, rugikan satu pihak.
"Bagaimana pula dengan pandangan pengundi? Mereka suka atau tidak?
"Itu pun kena tengok juga," katanya.
Sebelum ini, Muhyiddin yang juga Presiden Bersatu menegaskan bahawa partinya bersedia untuk mempertimbangkan kerjasama dengan Parti Pejuang Tanah Air (Pejuang) pada PRU15 sekiranya pihak berkenaan serius mengenai hal tersebut
Bagaimanapun Muhyiddin mengesahkan setakat ini pihak Pejuang belum menghubunginya bagi membincangkan perkara berkenaan.
Muhyiddin dan Mahathir menubuhkan Bersatu pada 2016 ketika kemuncak skandal 1MDB.
Parti itu kemudiannya menyertai Pakatan Harapan (PH) pada Disember tahun sama namun keluar daripada gabungan itu berikutan kejatuhan kerajaan PH pada Februari 2020.
Mahathir dan Muhyiddin kemudian berpecah dan Mahathir dipecat sebagai pengerusi Bersatu beberapa bulan kemudian.
Mahathir kemudiannya mengasaskan Pejuang di mana anaknya Mukhriz menjadi presiden.


Aktivis PKR tidak mengaku bersalah hina Agong

Pengerusi Pro-Keadilan Sarawak, Iswardy Morni tidak mengaku bersalah di Mahkamah Sesyen hari ini atas pertuduhan mengeluarkan kenyataan di laman sosial Facebook miliknya yang berbaur hasutan dan menghina Yang di-Pertuan Agong.Iswardy, 44, didakwa mengeluarkan kenyataan melalui Facebook miliknya Iswardy Morni Official dengan menyebut kata-kata menghasut yang mempunyai kecenderungan bagi mendatangkan penghinaan terhadap Yang di-Pertuan Agong di Pejabat Jabatan Siasatan Jenayah Komersial (JSJK) Bukit Aman, pada 3 petang, 29 Mei lepas.Pertuduhan dikemukakan mengikut Seksyen 4 (1) (a) Akta Hasutan 1948 dan boleh dihukum mengikut Seksyen 4 (1) akta sama yang memperuntukkan hukuman denda sehingga RM5,000 atau penjara maksimum tiga tahun atau kedua-duanya, jika sabit kesalahan.Timbalan pendakwa raya Yusaini Amer Abdul Karim menawarkan jaminan RM20,000 dengan seorang penjamin namun peguam Nik Mohamed Ikhwan Nik Mahamud, yang mewakili tertuduh memohon jaminan rendah dengan alasan anak guamnya penanggung utama keluarga selain memberi kerjasama baik kepada pihak polis sepanjang siasatan.Hakim Mahyon Talib kemudiannya membenarkan Iswardy diikat jamin RM5,000 dengan seorang penjamin berserta syarat tambahan tertuduh dilarang membuat apa-apa ulasan berbentuk hasutan, menyakitkan hati dan boleh menimbulkan kegusaran awam di media sosial, cetak dan elektronik.Mahkamah kemudiannya menetapkan 2 Ogos ini untuk sebutan semula kes.Sebelum ini, Bernama melaporkan tertuduh direman dua hari bagi membantu siasatan berhubung kenyataannya di laman YouTube yang didakwa berbaur hasutan serta menghina Yang di-Pertuan Agong.


PAS akan putuskan isu pembubaran DUN di tiga negerinya esok

Keputusan sama ada tiga Dewan Undangan Negeri (DUN) di bawah pentadbiran PAS dibubarkan ataupun tidak selaras dengan pembubaran Parlimen ke-14 akan diketahui esok.
Naib Presiden PAS Ahmad Samsuri Mokhtar berkata keputusan membabitkan DUN Terengganu, Kelantan dan Kedah itu akan diumum selepas Mesyuarat Jawatankuasa PAS Pusat di Kuala Lumpur esok.
Beliau berkata hal berkaitan pembubaran ketiga-tiga DUN difahamkan telah dibincangkan semalam (Selasa) untuk dibawa ke mesyuarat jawatankuasa penuh PAS Pusat esok.
“Saya tidak boleh mendahului mesyuarat, saya percaya lepas mesyuarat esok akan ada keputusan,” katanya kepada pemberita selepas merasmikan Mesyuarat Agung Koperasi Pegawai-Pegawai Tadbir Negeri Terengganu Bhd 2022 di Wisma Darul Iman hari ini.
Perdana Menteri Ismail Sabri Yaakob mengumumkan pembubaran Parlimen ke-14 berkuat kuasa 10 Oktober untuk memberi laluan kepada Pilihan Raya Umum Ke-15 selepas diperkenan oleh Yang di-Pertuan Agong Sultan Abdullah Sultan Ahmad Shah.
Susulan pembubaran Parlimen ke-14, perdana menteri turut mengesyorkan ketua kerajaan negeri kecuali Sabah, Sarawak, Melaka dan Johor agar mendapatkan perkenan Sultan serta Yang di-Pertua Negeri untuk membubarkan DUN masing-masing bagi membolehkan pilihan raya negeri dan parlimen diadakan serentak.


Sekolah di Selangor diarah tutup bermula esok hingga cuti Aidilfitri

Sekolah-sekolah di Selangor diarahkan tutup bermula 6 Mei hingga cuti sempena Aidilfitri bagi membendung pergerakan dalam kalangan masyarakat sejak peningkatan kes harian Covid-19 direkodkan negeri itu kebelakangan ini.Dalam sebuah kenyataan, Pengarah Pendidikan Selangor Izmi Ismail berkata keputusan tersebut dibuat selepas mengambil maklum hasil mesyuarat Jawatankuasa Khas Keselamatan Negeri Selangor (JKKNS) yang mengesyorkan supaya sekolah di negeri itu ditutup bermula 6 Mei hingga 12 Mei.“Mengambil kita bahawa sesi persekolahan secara bersemuka hanya berbaki dua hari, KPM memutuskan agar semua sekolah bawah KPM di negeri Selangor ditutup pada 6 Mei.“Penutupan sekolah ini akan berterusan sehingga cuti Hari Raya Aidilfitri seperti mana yang diumumkan oleh KPM pada 26 April 2021.Dalam pada itu, Izmi berkata pergerakan pulang murid asrama sempena hari raya 2021 adalah seperti yang telah dijadualkan pihak sekolah.“Bagi mengelakkan kekeliruan dalam kalangan murid dan ibu bapa. Pihak sekolah perlu mengekalkan jadual pergerakan pulang yang telah ditetapkan.”Semalam, Menteri Pertahanan Ismail Sabri mengumumkan enam daerah di Selangor akan diletakkan di bawah status perintah kawalan pergerakan (PKP).Enam daerah tersebut termasuk Hulu Langat, Petaling, Gombak, Kelang, Kuala Langat, serta Sepang berkuatkuasa 6 Mei hingga 17 Mei.Tiga daerah lain yang tidak terlibat iaitu Kuala Selangor, Sabak Bernam, dan Hulu Selangor masih berada di bawah PKP bersyarat (PKPB).


107 kluster pendidikan direkod pada Januari

Sebanyak 107 kluster Covid-19 dalam kategori pendidikan direkodkan mulai 1 hingga 25 Januari lepas, melibatkan 4,633 kes.Ketua Pengarah Kesihatan Dr Noor Hisham Abdullah berkata peningkatan ketara itu dicatatkan selepas pembukaan sesi persekolahan pada 2022 berbanding sesi persekolahan pada 2021.Beliau berkata daripada 107 kluster pendidikan, institusi pendidikan kementerian pendidikan (KPM) menyumbang bilangan paling tinggi iaitu 56 kluster (52.3%) diikuti pendidikan lain (24.3%), pendidikan tinggi (20.6%), dan institusi pendidikan swasta berdaftar KPM (2.8%).“Pada Minggu Epidemiologi (ME) pertama tahun 2022, hanya tiga kluster pendidikan direkodkan, namun kenaikan kluster dilihat pada permulaan sesi sekolah iaitu ME kedua apabila 15 kluster direkodkan dan peningkatan sebanyak 313% pada ME ketiga.“Pada ME keempat, sehingga 25 Jan 2022, sebanyak 26 lagi kluster pendidikan dilaporkan,” katanya dalam kenyataan hari ini.Dr Noor Hisham berkata daripada 4,633 keseluruhan kes kluster pendidikan, sebanyak 4,092 kes (88.3%) telah lengkap menerima vaksin Covid-19 dan 112 kes (2.4%) pula telah menerima dos penggalak.Katanya majoriti kes yang dilaporkan hanya bergejala ringan (Kategori Satu dan Dua) iaitu 99.7% (4,621 kes), manakala hanya 0.2% (12 kes) lagi daripada Kategori Tiga dan Empat dengan kesemua 12 kes itu kini berada dalam keadaan stabil dan dirawat di fasiliti kesihatan.“Berdasarkan hasil siasatan Pejabat Kesihatan Daerah (PKD) ke atas kes dan kluster yang dilaporkan, kejadian ini berpunca daripada ketidakpatuhan SOP (prosedur operasi standard) warga institusi pendidikan semasa di sekolah dan di luar waktu persekolahan formal terutama apabila berada di asrama.“Punca lain termasuk individu bergejala lewat dikesan dan masih hadir ke kelas; murid yang dikuarantin di sekolah tidak mematuhi arahan dan prosedur kuarantin; ruangan tumpuan ramai tidak dilakukan pembersihan dan disinfeksi secara berkala; dan sistem pengudaraan yang kurang memuaskan di kelas dan asrama,” katanya.Sehubungan itu, Dr Noor Hisham berkata satu mesyuarat khas diadakan pada 22 Jan lepas melibatkan Kementerian Kesihatan bersama KPM, Jabatan Kesihatan Negeri (JKN), Makmal Kesihatan Awam Kebangsaan (MKAK), Kementerian Pengajian Tinggi (KPT), Jabatan Perpaduan Negara dan Integrasi Nasional (JPNIN), serta Jabatan Kemajuan Islam Malaysia (Jakim).Antara cadangan penambahbaikan bagi mengurangkan risiko penularan jangkitan Covid-19 dalam kalangan pelajar dan warga pendidikan ialah mematuhi sepenuhnya Garis Panduan Pengurusan dan Pengoperasian Sekolah 3.0 yang dikeluarkan KPM.Selain itu, sekolah perlu melakukan penilaian risiko dengan segera supaya pelajar yang dijangkiti Covid-19 dapat diasingkan dan tindakan segera dapat dilakukan ke atas kontak rapat dan pelajar perlu segera membuat laporan kepada guru, warden atau wakil pelajar, walaupun bergejala ringan.Mengenai kes baru Covod-19, Dr Noor Hisham berkata sebanyak 4,744 kes dicatatkan hari ini dengan 30 kes (0.6%) daripadanya adalah Kategori Tiga, Empat dan Lima manakala 4,714 kes (99.4%) lagi terdiri daripada Kategori Satu dan Dua.“Daripada 4,744 kes itu, sebanyak 429 adalah kes import dan 4,315 pula adalah kes tempatan dengan 129 kes memerlukan rawatan di Unit Rawatan Rapi (ICU) dan 72 kes memerlukan bantuan pernafasan,” katanya.Beliau juga memaklumkan sebanyak 21 kluster baru dilaporkan hari ini, menjadikan jumlah kluster aktif adalah 259 manakala kadar kebolehjangkitan Covid-19 (Rt) Malaysia semalam pula adalah 1.09.


NTIS tingkatkan pendapatan peneroka Felda generasi baru

Projek Sandbox Inovasi dan Teknologi (NTIS) yang dilaksanakan kerajaan Perikatan Nasional (PN) bakal meningkatkan purata pendapatan peneroka Felda dan mewujudkan lebih banyak peluang ekonomi bernilai tinggi serta pekerjaan terutama bagi generasi peneroka baru, kata Timbalan Menteri Sains, Teknologi dan Inovasi Ahmad Amzad Mohamed.Katanya, projek itu dibangunkan bersama Pusat Inovasi & Kreativiti Global Malaysia (MaGIC) yang juga bertindak selaku sekretariat utama dan Felda serta Perbadanan Pembangunan Teknologi Malaysia (MTDC) sebagai rakan pembiayaan utama.Beliau berkata, Felda Mempaga di Bentong, Pahang diperuntukkan sebagai projek perintis pelaksanaan bagi kemudahan dron dan robotik yang sedikit sebanyak dapat membantu meringankan beban peneroka khsususnya buat generasi baru.“Lima teknologi yang dikenal pasti membawa pelbagai aplikasi dan inovasi bagi meningkatkan pendapatan peneroka Felda. Antaranya aplikasi seperti dron, robotik, mesin kecerdasan buatan (AI), teknologi rawatan air, teknologi IOT untuk pertanian. Semua ini telah dicadangkan kepada pengurusan Felda untuk dipilih berdasarkan kesesuaian dan infrastruktur Felda.“Teknologi-teknologi berikut dicadangkan pada program NTIS di Mempaga. Pertama, sistem robotik di tapak semaian sawit, kedua sistem robotik di ladang sawit, robot penyemburan racun dan ladang vertigasi dan keempat penggunaan dron dan analisis big data untuk mengoptimumkan sawit.“Pihak Felda sedang meneliti kesesuaian teknologi cadangan untuk ujian lapangan di Felda Mempaga sebelum penggunaan secara besar-besaran sekiranya berkesan di tanah-tanah lain,” katanya di Dewan Rakyat, hari ini.Beliau menjawab soalan, Mahdzir Khalid (BN-Padang Terap) tentang peranan kementerian dalam membantu Felda bagi memastikan inisiatif pertanian pintar di agensi tersebut dapat dilaksanakan.Dalam pada itu, menjawab soalan tambahan Mahdzir mengenai syarat-syarat yang dilaksanakan kerajaan dalam memilih syarikat, Ahmad berkata pihaknya mengesahkan lima syarikat terpilih menyertai Projek NTIS itu yang mempunyai kepakaran dan kriteria yang sesuai dalam membantu meningkat sumber ekonomi peneroka Felda.Menurut beliau, ini selaras dengan tujuan projek ini dilaksanakan bagi meningkatkan aktiviti produktiviti Felda sekaligus meningkatkan pendapatan peneroka di samping mampu menilai daya maju teknikal serta kepatuhan piawaian dan peraturan sedia ada serta menyediakan produk bagi tujuan komersial.“Sebanyak lima syarikat dipilih jalani ujian dron dan robotik bagi mendapatkan kerjasama NTIS ini. Antaranya kriteria pemilihan seperti mengikut kesesuaian produk dan keserasian penyelesaian solusi berdasarkan penyataan masalah yang dikongsikan oleh Felda.“Kedua, tahap kecanggihan inoviasi teknologi berkaitan pertanian inovasi dan syarikat itu mereka adalah pemegang sebenar bagi harta intelek yang dicadangkan dan terakhir mempunyai latar rekod prestasi yang memberangsangkan dan kewibawaan teknologi berkenaan. Bagi memenuhi syarat kelayakan mesti warganegara Malaysia dan syarikatnya berdaftar serta berpangkalan di Malaysia.”


Peguam gesa Tommy Thomas tidak buat sebarang komen berhubung kes rasuah Zahid

Pasukan peguam pembelaan Ahmad Zahi Hamidi menggesa bekas peguam negara Tommy Thomas, agar tidak membuat sebarang komen atau dapatan ke atas kertas siasatan kes sistem visa luar negara (VLN).Pasukan yang diketuai oleh Hisyam Teh Poh Teik menerusi kenyataan semalam, berkata kes tersebut masih dalam proses perbicaraan di Mahkamah Tinggi Shah Alam, dan ia menjurus kepada elemen sub judice.“Kuasa budi bicara atau sebaliknya (prosecutorial discretion or indiscretion) dan kekurangan atau kecacatan dalam siasatan adalah antara isu yang sedang dibicarakan.“Segala komen yang telah dibuat oleh bekas peguam negara yang disiarkan oleh Malaysiakini di bawah tajuk ‘Lejar Ultra Kirana Sdn Bhd (UKSB): Bekas AG kata kertas siasatan tiada maklumat mikro’ adalah bersifat penghinaan Mahkamah,” katanya.Media tempatan melaporkan Tommy memberitahu kertas siasatan membabitkan sistem VLN, tidak mengandungi “maklumat mikro” diperlukan untuk mendakwa individu lain, selain bekas timbalan perdana menteri itu.Zahid, kini berdepan 33 pertuduhan menerima suapan berjumlah S$13.56 juta daripada UKSB untuk dirinya selaku menteri dalam negeri, bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri (KDN).Pada 16 Jun lepas, bekas timbalan perdana menteri itu mengaku tidak bersalah atas satu tuduhan pindaan rasuah berhubung sistem VLN.


PN tak umum calon Arau, BN gugurkan Shahidan

Perikatan Nasional (PN) masih belum mengumumkan calon bagi kerusi Parlimen Arau bagi Pilihan Raya Umum ke-15 (PRU15) dalam majlis pada malam ini.
Ketika mengumumkan barisan calon PN, pengerusinya Muhyiddin Yassin berkata calon untuk kerusi itu akan diumumkan kemudian.
Sebelum itu, Barisan Nasional (BN) mengumumkan penyandang kerusi Parlimen Arau, Shahidan Kassim digugurkan.
Beliau digantikan oleh Rozabil Abd Rahman.
Semalam, Shahidan mengumumkan di Facebook bilik gerakan BN di Arau ditutup secara serta merta.
Sementara Pakatan Harapan (PH) pula mengumumkan Fathin Amelina Fazlie mewakili gabungan itu di Arau.
Pada PRU14, Shahidan mempertahankan kerusi yang disandangnya bagi kali keempat.
Beliau mendapat majoriti 4,856 menewaskan Abd Rahman Daud (PKR) dan Hashim Jasin (PAS).
Shahidan merupakan antara pengkritik Presiden Umno Ahmad Zahid Hamidi yang digugurkan sebagai calon BN pada PRU15.
Antara yang turut digugurkan ialah Annuar Musa, Zahidi Zainul Abidin, Halimah Sadique, dan Mastura Mohd Yazid yang merupakan menteri dan timbalan menteri kerajaan pimpinan Perdana Menteri Ismail Sabri Yaakob.


Facebook Najib diserang selepas pertikai desakan pengeluaran KSWP bersasar

Media sosial bekas perdana menteri Najib Razak yang sedang menjalani hukuman penjara 12 tahun dipenuhi dengan kecaman netizen selepas mempertikaikan cadangan Pengerusi Perikatan Nasional (PN) Muhyiddin Yassin agar membenarkan pengeluaran wang Kumpulan Wang Simpanan Pekerja (KWSP) secara bersasar.
Najib, setahun lepas turut mendesak pengeluaran KWSP bersasar, menulis di Facebooknya mengatakan kerajaan sudah memberikan peruntukan sebanyak RM1 bilion untuk disalurkan ke dalam Akaun 1 pencarum berumur antara 40 hingga 54 tahun yang mempunyai baki simpanan kurang RM10,000.
Bagaimanapun, Muhyiddin yang juga ahli Parlimen Pagoh ketika berucap di Dewan Rakyat berkata kerajaan boleh menjimatkan sebanyak RM1 bilion tanpa perlu mengeluarkan peruntukan besar itu.
"Ya, ke? Muhyiddin dah dapat persetujuan dari setiap 2 juta ahli KWSP yang layak bahawa mereka sudi lepaskan pemberian RM500 tersebut?" tulis Najib di Facebook.
Rata-rata pengguna Facebook pula tidak berpuas hati dengan Najib kerana merasakan cadangan Muhyiddin lebih tepat dan bersesuaian dengan permintaan mereka kerana desakan orang ramai adalah pengeluaran KSWP secara bersasar.
Mereka mengatakan Najib tidak memahami apa yang rakyat mahukan kerana beliau sendiri mengulas tentang topik yang berbeza.
"Orang yang berumur 40 tahun dan ke atas tapi tabungannya kurang RM10,000. Golongan yang macam mana la tu ya.
"Mintak ‘disclose’ kan kalau nak buat apa-apa manfaat patut menyeluruh bukan asal ada saja," tulis Hairosnizam Roslan di komen Facebook Najib yang dimuat naik pada Isnin.
Terdapat juga pengguna yang mempersoal data tersebut sebagai tidak berasas dan perlu dinyatakan oleh kerajaan secara telus.
"Nak fikir secara logik, ada ke yang simpanan kurang dari RM10,000 antara umur 40-54 tahun?" tulis Mohd Ashraf.
Seorang pengguna pula, Alidie Sofhia menulis komen menyebutkan kerajaan memberikan sesuatu yang tidak pun diminta oleh rakyat kebanyakan.
"Mereka yang dapat RM50,000 tu pun lebih setuju untuk keluarkan simpanan mereka ketika ini.
"Orang kaya duduk penjara tak tahu keperluan rakyat yang mendesak ketika ini," kata Faizal Hud.
Terdahulu, ahli-ahli Parlimen blok pembangkang dan bekas perdana menteri Ismail Sabri Yaakob menggesa kerajaan supaya membenarkan pengeluaran caruman KWSP secara bersasar bagi memastikan hanya mereka yang benar-benar layak boleh mengeluarkan wang simpanan persaraan itu.
Mereka menyuarakan hal itu melalui sesi perbahasan usul Belanjawan 2023 peringkat dasar sejak lebih seminggu lalu.
Perdana Menteri Anwar Ibrahim, sebelum ini, berkata kerajaan sedang mengkaji alternatif membantu rakyat yang menghadapi masalah kewangan berikutan peningkatan kos sara hidup tanpa perlu mereka mengeluarkan simpanan KWSP.


SPR tidak cadang perluas undi pos kepada pengundi Sabah, Sarawak di semenanjung

Suruhanjaya Pilihan Raya (SPR) buat masa ini tidak bercadang untuk memperluas kategori undi pos kepada pengundi Sabah dan Sarawak yang tinggal di Semenanjung pada Pilihan Raya Umum ke-15 (PRU15), persidangan Dewan Rakyat diberitahu hari ini.Timbalan Menteri di Jabatan Perdana Menteri (Parlimen dan Undang-undang) Mas Ermieyati Samsudin berkata sebaliknya, SPR menggalakkan pengundi untuk memohon pertukaran bahagian pilihan raya berdasarkan tempat pemastautin terkini bagi memudahkan urusan pengundian bagi satu pilihan raya.“Perkara 119 Perlembagaan Persekutuan menetapkan satu daripada kelayakan untuk didaftarkan sebagai pemilih ialah dengan bermastautin di mana-mana bahagian pilihan raya. “Bagi maksud tersebut, SPR menentukan bahagian pilihan raya seseorang pemilih berdasarkan kepada alamat pemastautin pemilih sebagaimana yang ada di kad pengenalan dan pangkalan data Jabatan Pendaftaran Negara (JPN),” katanya dalam sesi soal jawab di Dewan Rakyat.Beliau menjawab soalan Rozman Isli (Warisan-Labuan) yang ingin tahu sama ada SPR sedang mempertimbang untuk membenarkan pengundian pos bagi mereka yang tinggal jauh dari pusat pengundian berdaftar khususnya bagi rakyat Sabah, Sarawak dan Labuan dalam merangka prosedur operasi standard (SOP) Covid-19 yang lebih berkesan pada PRU15.Ermieyati berkata kemudahan mengundi secara pos hanya diberikan kepada ahli dan kakitangan SPR; petugas pilihan raya; tentera, polis dan Pasukan Gerakan Am yang bertugas pada hari mengundi awal; pengamal media yang bertugas membuat liputan pilihan raya di luar kawasan pada hari mengundi dan pengundi yang berada di luar negara.Katanya kemudahan itu turut diberikan kepada kakitangan sembilan agensi antaranya Jabatan Bomba dan Penyelamat Malaysia, Jabatan Penjara, Agensi Penguatkuasaan Maritim Malaysia, sukarelawan dan jabatan imigresen yang bertugas pada hari mengundi serta pengundi tidak hadir luar negara iaitu penjawat awam yang berkhidmat di luar negara serta pasangan dan pelajar universiti sepenuh masa di luar negara serta pasangan.Menjawab soalan tambahan Rubiah Wang (GPS-Kota Samarahan) yang bertanyakan sama ada kerajaan bercadang meminda kaedah undi pos itu kepada undi awal bagi penduduk Sabah dan Sarawak yang tinggal di semenanjung, Mas Ermieyati berkata tidak ada keperluan untuk perkara itu.“Perkara ini bukan sahaja tertakluk kepada pengundi Sabah dan Sarawak tetapi juga pengundi (semenanjung yang tinggal di luar kawasan pilihan raya), contohnya pengundi Kelantan yang tinggal di Johor.“Jadi buat masa sekarang, belum ada keperluan lagi untuk kita mengadakan pengundian secara awal itu tetapi apa juga cadangan akan kita beri perhatian,” katanya.


Kes baru Covid-19 catat 223 jangkitan, tiada kematian

223 kes baru Covid-19 direkodkan semalam menjadikan jumlah keseluruhan sebanyak 5,045,192 kes.
Sebanyak 193 pesakit turut dilaporkan sembuh, menjadikan jumlah keseluruhan kes sembuh sebanyak 4,998,845.
Ketika ini, 9,380 kes aktif direkodkan di mana 9,077 atau 96.8% daripadanya menjalani kuarantin kendiri.
Tiada pesakit ditempatkan ke pusat kuarantin sementara 298 (3.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak lima kes dan empat daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,967 orang.


Kerajaan benar pengeluaran akaun 1 KWSP sehingga RM6,000

Kerajaan melalui mengumumkan pengeluaran simpanan dalam Akaun 1 Kumpulan Simpanan Wang Pekerja (KWSP) dengan jumlah RM6,000 bagi membantu ahli yang mengalami beban kewangan akibat pandemik Covid-19.Ketika membentangkan Belanjawan 2021, Menteri Kewangan Tengku Zafrul Aziz berkata pengeluaran tersebut boleh dibuat secara bersasar dengan pengeluaran sebanyak RM500 sebulan dalam tempoh 12 bulan yang dijangka akan meringankan masalah kewangan kepada kira-kira 600,000 pencarum yang terjejas.Katanya, mengambil kira inisiatif i-Lestari dan pengeluaran daripada akaun 1 KWSP, jumlah keseluruhan pengeluaran tunai adalah sehingga RM12,000.Pengeluaran i-Lestari pada April membenarkan ahli membuat pengeluaran sebanyak RM500 sebulan selama 12 bulan dengan jumlah keseluruhan sehingga RM 6,000.Skim ini memanfaatkan 4.7 juta pencarum dengan nilai RM 11.6 bilion.“Diunjurkan keseluruhan bayaran bagi pengeluaran akaun 1 (KWSP) akan melibatkan RM4 bilion. Ahli yang layak boleh memohon mulai Januari 2021,” katanya.


PH-BN di Pulau Pinang selesai bincang agihan kerusi PRN

Tiada lagi perbincangan di peringkat negeri mengenai pengagihan kerusi di antara Pakatan Harapan (PH) dan Barisan Nasional (BN), untuk pilihan raya negeri (PRN) di Pulau Pinang, kata Pengerusi PH Pulau Pinang Chow Kon Yeow.
Chow yang juga ketua menteri Pulau Pinang berkata mesyuarat di peringkat pusat masih berterusan, namun perbincangan di peringkat negeri boleh dianggap selesai.
“Mesyuarat di peringkat Pusat masih berterusan, yang mana keputusan di peringkat negeri akan dibuat di peringkat Pusat,” katanya kepada pemberita selepas Majlis Pelancaran Pelan Ekonomi Pulau Pinang di sini hari ini.
Chow berkata BN dan parti komponennya mungkin akan memperoleh lebih kerusi daripada yang disandang ketika ini, untuk menghadapi PRN.
“Mengikut prinsip penyandang, mereka (BN) ada dua kerusi tetapi masih ada ruang yang mana, kerusi-kerusi sebelum ini dimenangi oleh pihak lain (PAS dan Bersatu).
“Inilah ruang untuk mengagihkan kerusi-kerusi itu kepada BN dan oleh itu, mereka berpotensi untuk mendapat lebih kerusi, daripada apa yang disandang ketika ini," katanya.
Chow berkata setelah mencapai keputusan rundingan bagi pengagihan kerusi, keputusan itu akan diumumkan serentak bagi kesemua enam negeri yang perlu menghadapi PRN kelak, antaranya Kedah, Pulau Pinang, Selangor, Negeri Sembilan, Kelantan dan Terengganu.
Khamis lepas, Chow telah mengumumkan kerajaan negeri bercadang membubarkan DUN Pulau Pinang pada 28 Jun ini, bagi memberi laluan kepada PRN.
Pulau Pinang mempunyai 40 kerusi DUN dan pada Pilihan Raya Umum Ke-14 (PRU14), PH memenangi 37 kerusi termasuk dua daripada calon Bersatu yang ketika itu masih bersamanya manakala masing-masing dua dan satu kerusi dimenangi BN dan PAS.
Pada PRU15, Kedah, Pulau Pinang, Selangor, Negeri Sembilan, Kelantan dan Terengganu, tidak membubarkan DUN, namun media sebelum ini melaporkan pemimpin keenam-enam negeri mencapai kata sepakat bahawa masa paling sesuai ialah dalam tempoh dua minggu terakhir Jun, bagi membolehkan PRN diadakan serentak.


Kemenangan Rafizi jadi tekanan kepada Anwar

Rafizi Ramli sudah memenangi jawatan timbalan presiden PKR dan seterunya, Saifuddin Nasution Ismail juga telah mengucapkan tahniah kepada bekas ahli Parlimen Pandan itu walaupun keputusan rasmi masih belum diumumkan.Pemimpin lain dalam PKR juga sudah berbuat demikian – hatta – pemimpin luar PKR seperti Khairy Jamaluddin juga mengucapkan tahniah.Namun, sehingga pukul 2.30 petang (Isnin – 30 Mei 2020) belum ada sebaris ucapan atau kenyataan dibuat oleh Anwar Ibrahim – baik secara kenyataan rasmi atau menerusi ciapan dalam media sosial miliknya.Anwar, nampaknya lebih berminat untuk berkongsi kisah pertemuannya dengan aktor India, Kamal Hassan, berbanding cerita kemenangan bergaya Rafizi.Mengenali susuk Anwar – timbul juga persoalan mengapa dia “terlepas” bas sehingga langsung tidak menyebut hal keputusan pemilihan ini sedangkan dia seorang yang cukup aktif di media sosial?Barangkali Anwar hendak tunggu pengumuman rasmi baru hendak bersuara, tetapi jarang-jarang sekali Anwar berkelakuan begini.Mungkin juga Anwar tengah memikirkan masa yang paling tepat untuk bersuara kerana rata-rata calon “pilihannya” dari kem Saifuddin tewas.Hanya Amirudin Shari menang untuk jawatan naib presiden dan Adam Adli bagi jawatan ketua Pemuda PKR.Tiga lagi naib presiden iaitu Chang Lih Kang, Aminuddin Harun dan Nik Nazmi Nik Ahmad dari kem Rafizi. Begitu juga dengan jawatan ketua Wanita PKR, Rodziah Ismail. Komposisi Majlis Pimpinan Pusat (MPP) juga memperlihatkan senario serupa.Sebenarnya, keputusan pemilihan PKR kali ini memberi tekanan hebat kepada Anwar.Parti yang diasaskannya ketika era reformasi dahulu kini menyaksikan pengaruhnya semakin berkurangan.Sudahlah pengaruhnya di luar parti memburuk sehingga PKR dan Pakatan Harapan (PH) kalah teruk di Sarawak, Melaka dan Johor. Kini, masalah itu merebak dalam parti sendiri pula.Meskipun dalam beberapa isu dan karakter tertentu Rafizi mempunyai persamaan dengan Anwar, tetapi bukan lagi rahsia bahawa Rafizi tidak sebulu dengan Anwar.Suara-suara lantang Rafizi mengkritik Anwar dibuat secara terbuka ketika dia bercuti daripada politik dan diteruskan ketika dia berkempen untuk pemilihan kali ini.Sebab itu Anwar lebih selesa dengan Saifuddin dan mengharapkan orang kepercayaannya itu menang jawatan nombor dua.Kesetiaan Saifuddin kepada Anwar baik ketika susah dan senang tidak perlu dipertikaikan lagi. Berbeza dengan watak Rafizi yang lebih memilih jalan pragmatik, oportunis serta agresif berbanding kesetiaan melulu.Saifuddin amat sedar tekanan yang sedang dihadapi Anwar ketika ini, sebab itulah menerusi kenyataannya Saifuddin berulang kali menekankan: “Jangan sesekali carikkan silaturahim.Sentiasa jaga perpaduan sesama anggota parti. Insya Allah Keadilan akan terus kuat,”.Walaupun cuba diredakan kebimbangan itu oleh Nik Nazmi dengan menyifatkan gandingan Anwar-Rafizi sebagai terbaik untuk PKR berdepan PRU15, realitinya kelangsungan politik ketua pembangkang itu dalam keadaan berisiko untuk penggal pemilihan akan datang terutama jika PKR dan PH terus kekal menjadi pembangkang.Apa yang dikatakan Nik Nazmi sebagai “pasukan lengkap Anwar” ini tidak mustahil akan melanggar presiden PKR itu dalam pemilihan akan datang dan apabila waktu berkenaan tiba, Anwar pastinya menyedari watak seperti Saifuddin dan Johari Abdul sudah ketandusan dalam PKR.Ahmad Maher adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Turkiye nafi dakwaan tidak berasas mengenai kesihatan Erdogan

Türkiye pada Rabu menolak "dakwaan tidak berasas" mengenai kesihatan Presiden Recep Tayyip Erdogan.
"Kami menolak dakwaan tidak berasas berkenaan kesihatan Presiden @RTErdogan. Presiden akan menghadiri pembukaan loji tenaga nuklear esok melalui persidangan video," menurut Anadolu Agency, memetik ciapan Twitter Pengarah Komunikasi negara itu Fahrettin Altun.
"Tiada siapa yang boleh mempertikaikan hakikat bahawa rakyat Turkiye berdiri bersama pemimpin mereka dan @RTErdogan dan Parti AK (Keadilan dan Pembangunan) beliau bersedia untuk memenangi pilihan raya 14 Mei," tambah Altun.
Pusat direktorat untuk memerangi maklumat salah juga berkata dakwaan yang dikongsi di beberapa akaun media sosial bahawa Presiden Erdogan "mengalami serangan jantung dan dimasukkan ke hospital" tidak benar.


RUU penubuhan Majlis Media Malaysia dijangka dibentang Mac 2024, kata Fahmi

Rang Undang-Undang (RUU) penubuhan Majlis Media Malaysia (MMC) dijangka dibentangkan di Parlimen menjelang Mac tahun depan, kata Menteri Komunikasi dan Digital Fahmi Fadzil.
Setakat ini, beliau berkata proses itu memerlukan satu memorandum mengenainya dikemukakan kepada Kabinet.
“Kami perlu melalui proses itu terlebih dahulu, kemudian melalui Pejabat Peguam Negara dan seterusnya ke Parlimen.
Kami berharap sebelum penghujung tahun sama ada dalam sesi Oktober atau sesi Februari atau Mac 2024, RUU itu boleh dibentangkan,” katanya kepada media selepas perjumpaan bulanan kementerian itu di Kuala Lumpur hari ini.
Pada 3 Mei lepas, Fahmi dilaporkan berkata kerajaan sedang melihat kepada beberapa RUU berkaitan media, termasuk draf RUU untuk penubuhan MMC dalam usaha memastikan kebebasan akhbar di negara ini.
Beliau berkata pada masa ini draf RUU MMC berada di peringkat perbincangan dalam kalangan organisasi media, syarikat berkaitan dan persatuan pengamal media.
Sementara itu mengenai insiden kebocoran data yang dilaporkan melibatkan Universiti Teknologi Mara (UiTM), Fahmi berkata Jabatan Perlindungan Data Peribadi (JPDP) telah berhubung dengan universiti itu untuk memastikan UiTM mengisi borang notifikasi kebocoran data serta memberikan kerjasama dalam beberapa perkara.
“Saya difahamkan sepatutnya hari ini maklumat itu disampaikan kepada JPDP. Setakat ini saya belum terima apa-apa maklumat terkini tetapi saya harap kita dapat kenal pasti apa yang berlaku dan mengelakkannya daripada berulang,” katanya.
Beliau berkata keutamaan perlu diberikan kepada pindaan Akta Perlindungan Data Peribadi bagi memastikan pemegang data memahami aspek penyimpanan data selain pengurusan data dilakukan dengan lebih cermat dan teratur pada masa depan.


Muhyiddin gesa junta bebaskan Suu Kyi, selesai krisis secara aman

Kepimpinan tentera di Myanmar digesa supaya mengubah haluan semasa, dan memilih jalan kearah penyelesaian yang aman, kata Perdana Menteri Muhyiddin Yassin.Muhyiddin dalam satu kenyataan malam ini berkata Malaysia menyuarakan rasa kebimbangan serius terhadap keadaan tragik di Myanmar sejak berlaku rampasan kuasa tentera pada 1 Februari.Beliau berkata rata-rata anggota komuniti Asean tidak sanggup melihat negara saudaranya Myanmar menjadi tidak stabil, berada dalam gengaman beberapa orang terpilih, yang berhasrat untuk mengetengahkan kepentingan sendiri.“Sekali lagi, Malaysia mengulangi gesaan kami yang konsisten terhadap semua pihak yang berkaitan, untuk bekerjasama kearah penyelesaian aman dalam krisis ini.“Kami akan terus menyokong dialog inklusif bagi peralihan politik, dan menggesa semua pihak untuk kembali ke meja rundingan, mencari remedi terhadap krisis ini, dan mengelak sebarang ketegangan yang memuncak,” katanya.Muhyiddin berkata bagi tujuan itu, beliau juga meminta supaya pemimpin politik yang ditahan, dibebaskan dengan segera tanpa syarat, termasuk Penasihat Negara Myanmar Aung San Suu Kyi dan Presiden U Win Myint, yang ditahan dengan sewenang-wenang sejak 1 Februari lepas.Muhyiddin turut menyokong penuh kenyataan Presiden Indonesia Joko Widodo hari ini, yang menyeru supaya diadakan Sidang Kemuncak Khas Asean, bagi menangani keadaan di Myanmar.Sementara itu Muhyiddin berkata apa yang jelas adalah pergelutan politik semasa di negara itu hanya menjadikan rakyat biasa sebagai mangsa.“Keadaan ini tidak ada tempat dalam nilai-nilai kepercayaan, hati nurani dan budaya kita. Ia bertentangan dengan prinsip-prinsip yang termaktub dalam Piagam Asean, yang kita di Asean komited untuk mempromosi dan lindungi, agar keamanan, keselamatan dan kemakmuran untuk rantau kita terjamin,” katanya.Muhyiddin turut menyuarakan rasa terkejut dengan penggunaan kekerasan serius yang berterusan terhadap orang awam tidak bersenjata, yang mengakibatkan sejumlah besar kematian dan kecederaan, serta penderitaan di seluruh negara.Bagi pihak rakyat Malaysia, Muhyiddin turut menyampaikan ucapan takziah yang mendalam dan tulus kepada semua rakyat Myanmar yang kehilangan orang yang mereka sayangi, dan yang menjadi mangsa akibat krisis politik semasa.


42% populasi Malaysia lengkap dua dos suntikan vaksin Covid-19

Sebanyak 26,388,905 dos vaksin Covid-19 telah diberikan menerusi Program Imunisasi Covid-19 Kebangsaan (PICK) setakat semalam, kata Menteri Kesihatan Dr Adham Baba.Menerusi perkongsian infografik di Twitternya, beliau memaklumkan jumlah yang menerima dos pertama ialah 16,545,384 orang manakala 9,843,521 orang menerima dos kedua.Mengikut peratusan, 70.7% daripada populasi dewasa negara telah mendapat dos pertama, manakala 42% telah melengkapkan dua dos suntikan vaksin Covid-19.Sementara itu, vaksinasi harian mencatatkan 525,342 dos diberikan semalam dengan 197,962 adalah dos pertama manakala 327,380 adalah dos kedua.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Pegawai Parlimen Dr Mahathir positif Covid-19

Seorang pegawai kepada bekas perdana menteri, Dr Mahathir Mohamad disahkan positif Covid-19 dalam ujian saringan yang dilakukan di bangunan Parlimen pada Khamis, kata pejabat ahli Parlimen Langkawi itu.Bagaimanapun menurut pejabat Mahathir, pegawai tersebut tidak bertemu dengan bekas perdana menteri itu.“Pegawai tersebut merupakan pesakit asimptomatik dan kini menjalani kuarantin di rumah,” katanya kepada MalaysiaNow.“Tun tidak bertemu dengannya dan disahkan negatif selepas ujian RTK dilakukan pada hari yang sama. Pegawai itu sudah mendapat dua dos suntikan vaksin.”Terdahulu, Ketua Pengarah Kesihatan Dr Noor Hisham Abdullah memaklumkan sejumlah 11 kes positif dikesan di Parlimen pada 29 Julai.10 kes dikesan menerusi RTK Ag Saliva dan satu menerusi RT PCR.Katanya, susulan kes-kes positif Covid-19 di Parlimen, pasukan kesihatan akan menjalankan siasatan, penilaian risiko, pengesanan kontak, langkah-langkah pencegahan dan kawalan termasuk pembersihan dan disinfeksi di bangunan Parlimen.Pada Khamis Parlimen terpaksa ditangguhkan atas nasihat Noor Hisham disebabkan terdapat kes positif Covid-19.Bagaimanapun, pembangkang Pakatan Harapan (PH) mengatakan ini merupakan “konspirasi” untuk mengelakkan perbahasan berhubung ordinan darurat di Parlimen.


Keputusan STPM 2021 keluar 18 Ogos

Majlis Peperiksaan Malaysia (MPM) hari ini mengumumkan keputusan peperiksaan Sijil Tinggi Persekolahan Malaysia (STPM) bagi tahun 2021 akan dikeluarkan pada Khamis, 18 Ogos 2022.
Semua calon boleh mendapatkan slip keputusan di sekolah masing-masing mulai pukul 12.00 tengah hari.
Dalam pada itu, bagi calon persendirian, keputusan mereka boleh dibuat menggunakan kaedah sistem pesanan ringkas (SMS) dengan menaip STPM<jarak>No.K/P<jarak>AngkaGiliran dan hantar ke 15888
Sistem ini akan diaktifkan mulai jam 11.00 pagi pada 18 Ogos 2022 (Khamis) sehingga jam 12.00 tengah hari pada 28 Ogos 2022 (Ahad)
Mereka juga boleh melakukan semakan dalam talian melalui pautan http://stpm.mpm.edu.my/stpmK


Kerajaan cadang bentang Akta 505 November depan

Kerajaan bercadang membentangkan pindaan Akta Pentadbiran Undang-Undang Islam (Wilayah-Wilayah Persekutuan) 1993 (Akta 505) pada sesi Parlimen, November ini, kata Menteri di Jabatan Perdana Menteri (Hal Ehwal Agama) Dr Zulkifli Mohamad Al-Bakri.Beliau berkata antara pindaan Akta 505 itu melibatkan tadbir urus agensi agama di Wilayah Persekutuan, memperkukuh tadbir urus Majlis Agama Islam Wilayah Persekutuan, isu berkaitan mahkamah syariah, isu berkaitan tadbir urus pejabat mufti Wilayah Persekutuan termasuk kaedah pengeluaran fatwa.“Ia (Akta 505) akan ditambah baik dari pelbagai segi dan ia akan diperhalusi,” katanya kepada media selepas majlis penyerahan surat pelantikan kepada 10 Ahli Jawatankuasa Teknikal Undang-undang Syarak dan Sivil bagi tempoh tiga tahun yang berkuat kuasa dari 16 Ogos lepas hingga 15 Ogos 2023, di Putrajaya semalam.Bekas Ketua Pengarah Jabatan Kehakiman Syariah Malaysia Sheikh Ghazali Abdul Rahman dilantik sebagai pengerusi ahli jawatankuasa tersebut.Zulkifli berkata ahli jawatankuasa yang baru dilantik itu akan membincangkan dengan lebih mendalam berkenaan pindaan di bawah Akta 505 dalam mesyuarat yang berlangsung selama lima hari, bermula semalam sebelum dibentangkan di Parlimen.Dalam ucapannya, Zulkifli berkata selain Akta 505, mesyuarat jawatankuasa teknikal kali ini akan turut membincangkan cadangan penggubalan Rang Undang-Undang Kawalan dan Sekatan Pengembangan Agama Bukan Islam (Wilayah-Wilayah Persekutuan).“Walaupun terdapat 10 negeri lain yang telah menggubal undang-undang yang sama bagi negeri masing-masing, namun terdapat halangan dari segi penguatkuasaan undang-undang tersebut,” katanya.